title: Sanna Aaltonen (ryijymestari)

text: Sanna Aaltonen syntyi Kitinojalla maanviljelijäperheeseen. Hän avioitui ilmajokelaisen kauppiaan ja maanviljelijän Salomon Aaltosen kanssa, ja 1870-luvulla pariskunta siirtyi Peräseinäjoelle, jonne Aaltonen perusti kauppaliikkeen. Miehensä sairauden takia Sanna Aaltonen joutui hoitamaan kauppaa paljolti yksin. Sama jatkui Ilmajoella, jonne he muuttivat 1880-luvulla pitämään kauppaa Kiikkalan kylässä. Kaupasta jouduttiin luopumaan, ja perhe muutti Palonkylään Ilmajoen keskustaan.


title: Sanna Aaltonen (ryijymestari)

text: Kiikkalassa Sanna Aaltonen oli aloittanut uudelleen ryijyjen kutomisen, johon hän oli tutustunut jo teinityttönä ilmajokelaisten ”Alceniuksen mamsellien”, kappalainen Daniel Teofilus Alceniuksen tyttärien opastuksella. Pian Sanna Aaltosen maine kiiri muihinkin pitäjiin ja ympäri Suomen niin, että kaksikin helsinkiläistä kotiteollisuusliikettä otti niitä myyntiin. Sanna Aaltonen kutoi suuren lattiaryijyn muun muassa Suomen silloiselle kenraalikuvernöörille Nikolai Bobrikoville.


title: Sanna Aaltonen (ryijymestari)

text: Sanna Aaltosen 35 vuotta kestänyt ryijyura alkoi keskieurooppalaisten kukkakuvioiden jäljentämisestä, kunnes löydettiin vanhoja suomalaisia ryijymalleja. Aaltonen osallistui moniin näyttelyihin ja voitti niistä kenties enemmän palkintoja kuin kukaan muu ryijymestari. Vuonna 1904 Sanna Aaltonen osallistui Pietarin yleisvenäläiseen kotiteollisuusnäyttelyyn ja sai siellä ryijystään ensimmäisen palkinnon. Hänen näyttelyryijynsä, joka perustui saarijärveläiseen malliin vuodelta 1721, ostettiin Pietarin taideteollisuusmuseoon.


title: Sanna Aaltonen (ryijymestari)

text: Sanna Aaltonen kuului Etelä-Pohjanmaan Kotiteollisuusyhdistyksen johtokuntaan ja edusti maakuntaana monissa alan tilaisuuksissa.


title: Sanna Aaltonen (ryijymestari)

text: Sanna Aaltosen hauta Ilmajoen hautausmaalla on hänen poikansa, kuvanveistäjä Pauli Aaltosen tekemän muistomerkin alla. Hänen tyttärensä oli kirjailija Hilja Aaltonen.


title: Ketsi Daphne

text: Ketsi Daphne on purjevene, jolla tekemistään purjehduksista kirjailija Göran Schildt kirjoitti kahdeksan teosta 1949–1984.


title: Ketsi Daphne

text: Jarl Lindblomin suunnittelema Daphne rakennettiin Turun veneveistämöllä vuonna 1935. Alun perin kuunaritakilainen alus muunnettiin ketsiksi 1940-luvulla. Schildt osti veneen vuonna 1947. Hän purjehti Daphnella etenkin Välimerellä, mutta myös Euroopan joilla ja Niilillä.


title: Ketsi Daphne

text: Schildt luopui Daphnesta vuonna 1984, mutta vuonna 1997 perustettu Pro Daphne -yhdistys hankki aluksen takaisin Suomeen. Nykyään se on museoituna Merikeskus Forum Marinumissa Turussa.


title: Mercedes-Benz E-sarja (W123)

text: Mercedes-Benz W123 on Mercedes-Benz E-sarjan toisen sukupolven malli, jota valmistettiin vuosina 1976–1986. Se korvasi edeltäneet W114- ja W115-mallit ja seuraajaksi tuli Mercedes-Benz W124. W123-malli on erittäin kestävän ja luotettavan auton maineessa. Viimeistelyn taso oli korkea aina yksityiskohtia myöten. Mallista tuli erityisen suosittu taksikäytössä, mistä syystä se sai lempinimen ”Taksi-Mersu”. Suomessa auton sai kuudelle rekisteröitynä ja rattivaihteella varustettuna. Suomen lisäksi kyseinen versio oli myynnissä vain Israelissa. Farmari jäi vielä noin vuodeksi mallistoon korvaavan W124-mallin tultua markkinoille vuoden 1984 lopussa.


title: Mercedes-Benz E-sarja (W123)

text: Mercedes-Benz W123 esiteltiin neliovisena sedanina Geneven autonäyttelyssä keväällä 1976. Edeltäjäänsä verrattuna akseliväli oli pidentynyt 45 millimetriä, ja raideleveys puolestaan levisi edessä 40 millimetrillä. Vaikka kokoa oli tullut lisää, eivät sisätilat olleet erityisen tilavat. W123-malliin lainattiin useita teknisiä yksityiskohtia suuremman kokoluokan S-sarjasta.


title: Mercedes-Benz E-sarja (W123)

text: Mallivalikoiman muodostivat aluksi 200 (94 hv), 230 (109 hv), 250 (129 hv), 280 (156 hv), 280 E (177 hv), 200 D (55 hv), 220 D (60 hv), 240 D (65 hv) ja 300 D (80 hv). Edullisemman pään malleissa (200–250) ajovalot olivat pyöreät, kalliimmissa puolestaan neliskulmaiset.


title: Mercedes-Benz E-sarja (W123)

text: Keväällä 1977 esiteltiin sedanin rinnalle kaksiovinen coupé. Sen akseliväli oli 85 millimetriä sedania lyhyempi, eikä autossa ollut lainkaan B-pilaria. Coupén mallivalikoimassa olivat 230 C, 280 C ja 280 CE. Saman vuoden syksyllä tulivat pidennetyt Lang-mallit.


title: Mercedes-Benz E-sarja (W123)

text: Mallivuodelle 1978 dieseleihin tuli virta-avaimeen yhdistetty hehkutus- ja sammutusjärjestelmä. Frankfurtin autonäyttelyssä 1977 esiteltiin farmarimalli S123, joka oli ensimmäinen Mercedes-Benzin valmistama farmariauto. Farmarin tavaratila laajeni tarvittaessa yli kaksi metriä pitkäksi.


title: Mercedes-Benz E-sarja (W123)

text: Keväällä 1979 dieselmoottorit 200 D ja 240 D saivat hieman lisää tehoa, ja 220 D poistettiin valikoimasta. Aiempaa tehokkaammat ja taloudellisemmat nelisylinteriset M102-sarjan bensiinimoottorit esiteltiin syksyllä 1980 (200/109 hv ja 230 E/136 hv). 250:n teho nousi 140 hevosvoimaan ja 280 E:n 185 hevosvoimaan. Syksyllä 1980 farmarin mallivalikoima täydentyi 300 TD Turbolla, jossa oli 125 hevosvoimaa tehoa.


title: Mercedes-Benz E-sarja (W123)

text: Kuljettajan turvatyynyä ja turvavöiden esikiristimiä alettiin tarjota lisävarusteena vuodesta 1982 lähtien. Esikiristimet olivat vakiovaruste alkaen vuodesta 1984.


title: God Rest You Merry, Gentlemen

text: God Rest You Merry, Gentlemen on vanha englantilainen joululaulu. Nimen kirjoitusasu vaihtelee ja laulu tunnetaan myös nimillä God Rest Ye Merry, Gentlemen ja Tidings of Comfort and Joy.


title: God Rest You Merry, Gentlemen

text: Laulun sanojen arvellaan olevan jo 1500-luvulta, mutta ensimmäiset painetut versiot löytyvät vasta 1700-luvulta. Sanoitus sisältää monia englannin kielestä sittemmin pois jääneitä ilmaisuja. Laulun säveltä pidetään vanhana englantilaisena kansansävelmänä, ja sen alkuperästä on erilaisia teorioita. Varhaisin tunnettu painettu versio, joka yhdistää sävelen tähän lauluun, sisältyy William Honen vuonna 1820 julkaisemaan poliittiseen satiiriin "A Political Christmas Carol". Laululle on olemassa myös vaihtoehtoinen, cornwallilaiseen kansansävelmään perustuva melodia. ”God Rest You Merry, Gentlemen” mainitaan Charles Dickensin novellissa "Joulutarina" ("A Christmas Carol", 1843), jonka alkukielellä joululaulua tarkoittava nimi viittaa ilmeisesti juuri tähän lauluun.


title: God Rest You Merry, Gentlemen

text: Liisa Tenkku on suomentanut sanat nimellä ”Vanha joululaulu”.


title: Kicker

text: kicker Sportmagazin on saksalainen urheiluaiheinen lehti, joka ilmestyy kahdesti viikossa ja keskittyy pääasiallisesti jalkapalloon. Tavallisesti maanantaisin ja torstaisin julkaistava aikakauslehti perustettiin vuonna 1920.


title: Christian Gentner

text: Christian Gentner (s. 14. elokuuta 1985 Nürtingen, Saksa) on saksalainen jalkapalloilija, joka edustaa Bundesliigassa pelaavaa VfB Stuttgartia. Hän toimii myös seuran kapteenina. Gentner on pelipaikaltaan keskikenttäpelaaja.


title: Christian Gentner

text: Gentner debytoi VfB Stuttgartin paidassa pääsarjatasolla helmikuussa 2005 Hertha BSC:tä vastaan. Avausmaali syntyi seuraavan vuoden toukokuussa VfL Wolfsburgin verkkoon. Kaudella 2006–2007 Gentner pelasi 15 ottelua ja juhli Bundesliigan voittoa. Avausjaksollaan seurassa hän teki 39 ottelussa tuon yhden maalin.


title: Christian Gentner

text: Heinäkuussa 2007 Gentner siirtyi Bundesliigan VfL Wolfsburgiin, jonka paidassa debyytti tapahtui seuraavassa kuussa Arminia Bielefeldiä vastaan ja avausmaali syntyi saman vuoden joulukuussa Eintracht Frankfurtin verkkoon. Kaudella 2008–2009 Gentner juhli Wolfsburgin kanssa uransa toista Bundesliigan mestaruutta. Seuraavalla kaudella hän debytoi Mestarien liigassa. Wolfsburgissa Gentner pelasi 99 ottelua tehden 11 maalia.


title: Christian Gentner

text: Heinäkuussa 2010 Gentner palasi takaisin vanhaan seuraansa Stuttgartiin. Debyytti uusvanhan seuran paidassa tapahtui seuraavassa kuussa Mainzia vastaan. Avausmaali syntyi marraskuussa 2010 Werder Bremenin verkkoon. Vuonna 2013 Serdar Tascin siirryttyä pois seurasta Gentneristä tuli seuran kapteeni.


title: Christian Gentner

text: Vuosina 2004–2006 Gentner pelasi Saksan alle 20-vuotiaiden maajoukkueessa 14 ottelua tehden kolme maalia. Saksan jalkapallomaajoukkueessa hän debytoi toukokuussa 2009 ystävyysottelussa Kiinaa vastaan. Viimeisimmän maaottelunsa hän on pelannut elokuussa 2010.


title: Christian Gentner

text: Myös Gentnerin pikkuveli Thomas Gentner oli omalla urallaan ammattilaisjalkapalloilija, joka pelasi parhaimmillaan 3. Ligassa. Christian Gentner on naimisissa.


title: Christian Gentner

text: Seurajoukkuetasolla


title: Suheil al-Hassan

text:
Suheil al-Hassan (s. 1970, Jabla, Latakia), tunnettu myös kutsumanimellä "al-Nimr", "Tiikeri" on Syyrian ilmavoimien ja tiedustelupalvelun kenraalimajuri, joka johtaa omaa "Tiikerijoukot"-osastoaan.
Hassan on tullut kuuluisaksi maan sisällisodassa kovana ja menestyksekkäänä johtajana, joka yleensä voittaa vaikeatkin taistelut.
Hassan on etniseltä ryhmältään alaviitti. Suheil al-Hassan valmistui Syyrian ilmavoimien sotilasakatemiasta vuonna 1991. Lisäksi Hassan suoritti mm komppanian ja pataljoonan johtajan sekä henkilöstökurssit. Näiden lisäksi Hassan on luokiteltu Syyrian armeijassa luokiteltu laskuvarjosotilaaksi, näiden komentajaksi ja kommandoksi. Akatemian jälkeen Hassan oli monissa ilmavoimien ja ilmapuolustuksen yksiköissä töissä. Sitten Hassan liittyi ilmavoimien tiedustelupalveluun.


title: Suheil al-Hassan

text: Suhail al-Hassanin johtamat joukko-osastot taistelivat menestyksekkäästi muun muassa Aleppossa 2013–2014 ja Hamassa 2014, ja valtasivat erään kaasukentän Isisiltä 2014 yhdessä muiden joukkojen kanssa. Legenda väittää, ettei Hassan olisi hävinnyt ainuttakaan taistelua, mutta tämä ei pidä paikkaansa. Hassanin Tiikerijoukot epäonnistuivat opposition rintaman murtamisessa 2015. Sitä ennen Hasan koki Wadi Deifin toisen saarron vuonna 2014 tappion henkilökohtaiseksi häviöksi. Tässä taistelussa kapinalliset ja islamilaistsistelijat valtasivat kaksi hallituksen tukikohtaa ja tarkastuspisteitä mm tunnelipommien avulla. Hassan haavoittui Al-Ghaban taistelussa kesällä 2015 kranaatin sirpaleesta. Heinäkuussa 2016 Hassanin johtamat Tiikerijoukot onnistuivat katkaisemaan Itä-Aleppon viimeisen huoltotien.


title: Suheil al-Hassan

text: Hassan on onnistuneissa hyökkäyksissään käyttänyt vihollisiaan vastaan poltetun maan taktiikkaa, vaikka on aina antanut viholliselle mahdollisuuden luopua taistelusta. Hassanilla on ollut tapana lukea vihollisilleen kovaäänisellä runoja, joissa varoittaa vihollista, jos tämä ei antaudu. Hassanin mielestä viholliset eivät ansaitse armoa, koska he tappavat siviilejä uskonnon nimissä ja ovat ulkomaisia palkkasotureita. Vuonna 2014 Hassan kieltäytyi ylennyksestä prikaatinkenraaliksi, koska halusi jatkaa taistelua kentältä käsin. Vuotta myöhemmin hänet ylennettiin suoraan everstistä kenraalimajuriksi.


title: Suheil al-Hassan

text: Hassanilla on kulttimaine Syyrian hallituksen kannattajien keskuudessa. Joidenkin tietojen mukaan ainakin jotkut Assadin tukijat haluaisivat korvata Assadin jollain kovaotteisella sotilaskomentajalla, vaikkapa Hasanilla. Ranskalainen "le Monde" -lehti väitti vuonna 2014 Hassania Assadin kilpailijaksi Syyrian alaviittien keskuudessa.


title: Suheil al-Hassan

text: Syyrian asevoimien eversti Suheil al-Hassan on epäillyistä sotarikoksista EU:n "mustalla listalla".


title: Léopold Zborowski

text: Léopold Zborowski (10. maaliskuuta 1889 Varsova – 24. maaliskuuta 1932 Pariisi) oli puolalainen runoilija, kirjailija ja taidekauppias.


title: Léopold Zborowski

text: Léopold Zborowski syntyi Varsovassa juutalaiseen perheeseen. Pariisissa asuessaan hän tunsi hyvin boheemit taiteilijapiirit. Hän välitti taidekauppiaana muiden muassa Marc Chagallin, André Derainin ja Amedeo Modiglianin töitä. Modigliania hän usein patisteli maalaamaan. Zborowskin toimeksiannostaan Modigliani maalasi kuuluisan sarjan alastonkuvia 1910-luvun lopulla sekä kolme Zborowskin muotokuvaa. Zborowskin onnistui hankkimaan taidekauppiaana omaisuuden, mutta menetti sen vuoden 1929 pörssiromahduksessa. Hän kuoli köyhänä vuonna 1932.


title: Blaine Sexton

text: Blaine Nathaniel Sexton (3. toukokuuta 1892 Falmouth, Nova Scotia, Kanada – 29. huhtikuuta 1966 Folkestone, Englanti) oli brittiläinen jääkiekkoilija ja olympiamitalisti. Hän osallistui talviolympialaisiin vuosina 1924 ja 1928. Vuonna 1924 hänen edustamansa Iso-Britannian joukkue voitti pronssia.


title: Huangshan maofeng

text: Huangshan maofeng () on Kiinan kymmenen parhaimman teen joukkoon lukeutuva vihreä tee. Sitä tuotetaan Anhuin maakunnan prefektuuritason Huangshanin kaupungin alueella, Huangshanvuorten eli Keltaisten vuorten rinteillä. Huangshan maofeng arvioitiin huhtikuussa 2015 Kiinan kolmanneksi arvokkaimmaksi teebrändiksi. Sen arvoksi arvioitiin 5,573 miljardia yuania eli noin 850 miljoonaa euroa.


title: Huangshan maofeng

text: Teenkasvatus alkoi Keltaisilla vuorilla jo 1000-luvun puolivälissä. Hiuksenkärkeä tarkoittavan "maofeng"-nimi teelle annettiin 1800-luvulla. Varsinaisen Huangshan maofeng -teen tuotannon käynnisti kauppias Xie Zheng’an vuonna 1875 Fuxissa (富溪), toisen lähteen mukaan Huichengissa, Huangshanin 1 841 metrin korkuisen huipun eteläpuolella. Tee sai välittömästi suuren suosion, ja kauppiaasta tuli Huangshanin rikkain mies. Hän perusti yhdeksän teemyymälää eri puolille Kiinaa.


title: Huangshan maofeng

text: Teeviljelmät sijaitsevat keskimäärin 800 metrin korkeudella. Tornimaisten vuorenhuippujen läheisyyden takia teepensaat saavat vähemmän aurinkoa. Vuoden keskimääräinen sademäärä on 2 000 millimetriä ja keskilämpötila 15 °C. Seutuun liittyvän legendan mukaan kauan sitten paikkakunnalla asui toisiaan palavasti rakastanut nuori mies ja paikallinen neito, joiden rakkauden naisen jalkavaimokseen pakottanut ylimys tuhosi. Erosta puolihulluksi tullut neito karkasi ylimyksen luota päästäkseen rakkaansa luo mutta sai kuulla ylimyksen surmauttaneen tämän. Löytäessään rakastajansa ruumiin nainen itki niin, että kehittyi kaatosade. Naisen kivettynyt keho muuntui teepuuksi. Tarinaa kerrotaan nykyäänkin kuvattaessa vuoriston kosteaa ilmaa ja pilvisyyttä.


title: Huangshan maofeng

text: Parhaimpiin teelaatuihin käytetään ennen kevään qingming-juhlaa poimittuja kärkisilmua ja ylimmäistä lehteä. Muita Huangshan maofeng -laatuja tuotetaan myöhemmin keväällä poimituista kärkisilmusta ja ylimmäisestä lehdestä. Teejuomaan käytettäviä lehtiä kuvataan pitkiksi, hennoksi ja erittäin kauniiksi.


title: Huangshan maofeng

text: Haudutus 80 °C vedessä 1–2 minuuttia. Minuutin haudutus tuo esille herkemmät aromit, pitempi haudutus antaa voimakkaamman maun. Teelehdistä saa 3–4 haudutusta. Toinen lähde suosittelee 3–5 minuutin haudutusta 85 °C:ssa. Vaihtoehtoisesti asteittain pitenevä haudutus: gaiwan-maistelu (esim. 30, 60 ja 90 s haudutukset). Ranskalainen teetalo Mariage Frères suosittelee myymälleen Huangshan maofengille kolmen minuutin haudutusta 95-asteisella vedellä. Teejuoma on väriltään hennon vihreää. Makua kuvataan raikkaan täyteläiseksi, ja juomasta voi löytää pähkinäisiä sävyjä ja miellyttävää kukkaisaa jälkimakua.


title: Lu’an guapian

text: Lu’an guapian () on Kiinan kymmenen parhaimman teen joukkoon lukeutuva vihreä tee. Sitä tuotetaan Anhuin maakunnan luoteisosan Lu’anin kaupunkitason prefektuurin alueella.


title: Lu’an guapian

text: Teenviljely alkoi Lu’anin eteläosiin ulottuvilla Dabievuorilla (Dabieshan) Tang-kaudella. Lu’anin vihreää teetä vietiin Ming- ja Qing-kausilla veroteenä hoville. Laadultaan korkeatasoisinta teetä kasvaa Qiyun-vuoren Xianhua-huipun viljelmillä. Nykyään tätä teetä lahjoitetaan usein ulkomaisille valtiovieraille.


title: Lu’an guapian

text: Vuosisademäärä on noin 1 200 millimetriä ja ilman suhteellinen kosteus keskimäärin noin 70 %.


title: Lu’an guapian

text: Guapian tarkoittaa meloninsiementä ja viittaa käsiteltyjen teelehtien ulkonäköön. Lu’an guapian -tee valmistetaan ennen huhtikuun 20. päivää poimituista "guyu"-sadon lehdistä. Tee valmistetaan teepensaan verson toisesta lehdestä, josta poistetaan lehtiruoti. Hapettaminen katkaistaan pannukuumennuksella. Ennen huhtikuun 5. päivää poimituista ensisadon lehdistä valmistetaan "Lu’an tipian" -nimellä tunnettua toista laatuteetä.


title: Lu’an guapian

text: Haudutus 1-2 minuuttia 80 °C vedellä. Lehtiä voi hauduttaa jopa neljä kertaa. Teejuoma on kirkasta, heikosti kellertävän vihreää. Teetä luonnehditaan hyvin piristäväksi ja pehmeäksi. Miellyttävä kukkainen makeus kasvaa suussa. Juoman jälkimausta voi löytää samankaltaisuutta Tie Guanyin -wulongteen kanssa.


title: Taiping houkui

text: Taiping houkui (, suom. ’rauhallinen apinapäällikkö’) on Kiinan kymmenen parhaimman teen joukkoon lukeutuva vihreä tee. Sitä tuotetaan Anhuin maakunnan Huangshanin kaupunkitason prefektuurin alueella.


title: Taiping houkui

text:
Tee on nimetty Huangshanin historiallisen Taiping-nimen mukaan. Taiping houkui -teen valmistus aloitettiin 1800-luvun lopulla. Tee saavutti vuonna 1915 kansainvälisestä huomiota voittamalla Panamassa järjestetyn Tyynen valtameren alueen näyttelyn kultamitalin. Parhaimman Taiping houkuin hinta nousi muutamia vuosia sitten erittäin korkeaksi, kun Kiinan kansantasavallan presidentti Hu Jintao valitsi teen valtionpäämiehille annettavaksi valtiovieraslahjaksi.
Nykyään teeviljelmät sijaitsevat Huangvuoriston (Keltainen vuori) pohjoisilla rinteillä. Parasta teetä saadaan Xinmingin kaupungin kolmen kylän alueelta: Houkeng, Hougang ja Yanjiacun. Teepensaslajike on suurilehtinen, ainoastaan Anhuissa kasvatettu "Shi Da Ye". Teepensaan lehtien annetaan kasvaa tavanomaista suuremmiksi, joten paras sato poimitaan vasta huhtikuun 19. ja toukokuun 6. päivän välisenä aikana. Teepensaan oksasta valmistusta varten kerättävä suuren, usein valkonukkaisen kärkisilmun ja kaksi suoraa lehteä sisältävä latvaverso voi olla jopa 15 senttimetrin pituinen. Uunikäsittelyn jälkeen lehtien väri on syvän vihreä. Valmiin teen teelehdet ovat poikkeuksellisen pitkiä ja ohuita. Taidokkaasti valmistettua Taiping houkuita pidetäänkin yhtenä Kiinan kauneimmista vihreistä teelaaduista.


title: Taiping houkui

text:
Tuotantotavan mukaan tee luokitellaan kolmeen eri luokkaan: Nie Jian, Li Jian ja Bu Jian. 500 grammaa valmista käsintehtyä Nie Jiania vaatii viideltä ihmiseltä yli tunnin työpanoksen, joten se on kalleinta Taiping houkou -teetä.
Teelehtiä suositellaan haudutettavan 80 °C vedessä 1–2 minuuttia. Lehtiä voi hauduttaa neljä kertaa. Toinen lähde ohjeistaa 2–3 minuutin haudutukseen 75–80-asteisella vedellä. Teejuoma on väriltään vaaleankeltaista. Makua kuvaillaan kevyeksi, pehmeäksi, ja juomasta voi löytää seudulla runsaina kukkivien villiorkideoiden tuoksun tuomaa aromia. Ensimmäistä haudutusta kuvataan aromikkaaksi, toista täyteläiseksi ja kolmatta ja neljättä miellyttävän sävyiseksi. Parhaiden Taiping houkui -laatujen makeaa jälkimakua kuvataan ainutlaatuiseksi (Hou Yun).


title: Eclipse (lautapeli)

text: Eclipse on Touko Tahkokallion ja Sampo Sikiön suunnittelema avaruusaiheinen lautapeli. Suomalainen Lautapelit.fi julkaisi pelin vuonna 2011 ennakkokohun saattelemana.


title: Eclipse (lautapeli)

text: Eclipsessä pelaajat edustavat erilaisia galaktisia sivilisaatioita, jotka laajenevat ja liittävät uusia tähtijärjestelmiä imperiumiinsa. Se on tyypiltään ns. 4X-peli. Pelissä voi esimerkiksi kehittää uuttaa teknologiaa ja erilaisia avaruusaluksia. Pelin eri roduilla on omat vahvuutensa ja heikkoutensa, joiden hyödyntäminen on tärkeää pelissä menestymiselle.


title: Eclipse (lautapeli)

text: Eclipse on ollut pitkään vaikutusvaltaisen BoardGameGeek-sivuston suosittujen lautapelien kärkikastissa.


title: Xinyang maojian

text: Xinyang maojian () on Kiinan kymmenen parhaimman teen joukkoon lukeutuva vihreä tee. Sitä tuotetaan Henanin maakunnan Xinyangin kaupunkitason prefektuurin alueella. Seudulla tuotettiin korkealaatuista teetä jo Tang-dynastian kaudella. Vuonna 1987 arkeologit löysivät Xinyangin Gushin piirikunnasta muinaisia hautoja, joista löytyi vielä vanhempaa, yli 2300 vuotta sitten valmistettua teetä.


title: Xinyang maojian

text: Teeviljelmät sijaitsevat noin 800 metriä merenpinnan yläpuolella, ja niitä suojaavat suuret metsäalueet ja bambutiheiköt. Vuoden keskilämpötila on noin +13 °C ja sademäärä noin 1200 millimetriä.


title: Xinyang maojian

text: Korkealaatuista teetä tuotetaan vuosittain vain pieni määrä. Teejuoma voidaan valmistaa hauduttamalla teelehtiä 3–5 minuuttia 85 °C vedessä. Vaihtoehtoisesti voidaan käyttää kiinalaista, monivaiheista gaiwan-maistelua (gonfu) 80 ℃ lämpöisellä vedellä (esim. 20, 40, 60 ja 90 s haudutukset). Teejuoma on väriltään poikkeuksellisen tumman keltaista, lähes oranssia. Juomassa luonnehditaan olevan viehättävää kitkeryyttä yhtyneenä kastanjaan. Sillä on pitkä jälkimaku.


title: Väinö Arjava

text: Väinö Arjava (alk. Lamberg; 23. tammikuuta 1899 Sortavala – 10. maaliskuuta 1976 Helsinki) oli suomalainen viulisti ja konserttimestari, "director musices". Hän sai Sortavalassa musiikinopetusta urkuri Onni Pakariselta sekä pianisti Bertta Relanderilta (o.s. Wiger), joiden säestyksellä esitti jo silloin mm. Max Bruchin viulukonserton ja Ludwig van Beethovenin "Kevät"-sonaatin. Saatuaan stipendin hän pääsi 1917 Helsingin musiikkiopistoon (myöh. Sibelius-Akatemia). Siellä hänen opettajiaan olivat Heikki Halonen ja Leo Funtek. Pariisissa Arjava opiskeli Yvonne Astrucin johdolla 1935.


title: Väinö Arjava

text: Helsingin kaupunginorkesterin I viuluun Arjava kiinnitettiin 1920. Hänet valittiin 2. konserttimestariksi 1934, missä virassa hän oli vuoden 1960 loppuun lukuun ottamatta jaksoa 1942–45, jolloin toimi 1. konserttimestarina.


title: Väinö Arjava

text: Arjava konsertoi ja esiintyi orkestereiden solistina kotimaassa. Puolisonsa, pianisti Kaisa Arjavan kanssa hän esitti radiossa merkittävän osan klassisesta sonaattikirjallisuudesta. Hän oli Suomen Kamarimusiikkiseuran perustajajäseniä. Myös hänen tyttärensä Ritva Arjava on pianisti.


title: Väinö Arjava

text: Jouhikkoperinteen tutkimukseen Väinö Arjava antoi arvokkaan panoksen välittäessään kansanmusiikintutkija A. O. Väisäselle yhteyden kansansoittaja-isäänsä Pekka Lambergiin, joka sitten pyynnöstä rakensi kaksi jouhikkoa sekä soitti sävelmiään, joiden julkaisukuntoon saattamisessa Arjava auttoi tutkijaa.


title: Kuului laulu enkelten

text: Kuului laulu enkelten () on alkuperältään ranskalainen joululaulu. Laulun tunnetuin osa on kertosäkeenä toistuva "Gloria in excelsis Deo", joka lauletaan sanan "gloria" o-äännettä todella paljon venyttäen.


title: Kuului laulu enkelten

text: Kyseessä on ilmeisesti 1700-luvulla syntynyt ranskalainen kansanlaulu, mahdollisesti Lorrainen alueelta. Virheellisen tiedon mukaan laulu olisi saanut alkunsa paavi Telesforuksen vuonna 129 antamasta kehotuksesta laulaa "Gloria in excelsis deoa" joka vuosi jouluiltana Jeesuksen syntymän kunniaksi. Laulun ranskankieliset sanat ilmestyivät painettuina ensi kerran vuonna 1842 Quebecissä julkaistussa laulukokoelmassa "Choix de cantiques sur des airs nouveaux". Epävarman tiedon mukaan laulusta olisi tosin ilmestynyt jo vuonna 1816 James Montgomeryn laatima englanninkielinen käännös "Angels from the Realms of Glory", josta on myös tullut tunnettu joululaulu ja jota lauletaan nykyään samalla sävelellä. Nykyään laulun sävel esitetään usein yhdysvaltalaisen urkurin Edward Shippen Barnesin laatiman sovituksen mukaisena.


title: Kuului laulu enkelten

text: Laulun sanat on suomentanut R. R. Ryynänen.


title: Tauno Juurtola

text: Tauno Tapio Juurtola, vuoteen 1937 Juslin (19. marraskuuta 1914 Kuopio – 2006) oli suomalainen alppihiihdon opettaja, opetusneuvos, tietokirjailija ja Suomen Urheiluopiston pitkäaikainen johtaja.


title: Tauno Juurtola

text: Juurtolan vanhemmat olivat kirjaltaja Kaarlo Juslin ja Ida Sivén ja puoliso vuodesta 1939 voimistelunopettaja Marja Kyllikki Koskela. Hän tuli Suomen Urheiluopiston opettajaksi vuonna 1949 ja johtajaksi 1955. Opiston pitkäaikaista johtajaa seurasi Tapani Ilkka vasta vuonna 1976. Juurtolan johdolla Suomen Urheiluopisto laajeni täysimittaiseksi valmennus- ja koulutuskeskukseksi. Hän oli Suomen ensimmäisiä pujottelijoita ja pujottelun valmentajia. Hänen valmennuksessaan suomalaiset alppihiihtäjät saivat ensimmäisen kerran kansainvälistä menestystä 1960-luvulla. Juurtola loi myös suhteet alppihiihdon kansainvälisiin tahoihin, hänet kutsuttiin ensimmäisenä suomalaisena Kansainvälisen hiihtoliiton alppivaliokuntaan. Juurtolan oma tytär Ritva (s. 1941) oli 1960-luvulla Suomen parhaita pujottelijoita naisten sarjassa. Opiston johtajana Juurtolaa pidettiin ammattitaitoisena ja perinteitä kunnioittavana. Suomen Hiihtoliiton Hannu Koskivuori -mitali numero 8 myönnettiin Juurtolalle vuonna 1992.


title: Sitterviadukt

text: Sitterviadukt tarkoittaa useaa sveitsiläistä Sitterjoen ylittävää rautatiesiltaa:


title: Juho Forsell

text: Juho Forsell (myös Johan tai John, sukunimi joissakin lähteissä Forssell, alkujaan "Juho Mäkynen", 27. syyskuuta 1853 Ilmajoki – 1939 Venturan piirikunta, Kalifornia, Yhdysvallat) oli suomalaissyntyinen taidemaalari, joka opiskeli Antwerpenissa ja Pariisissa ja lähti 1884 siirtolaiseksi Yhdysvaltoihin. Hän asui ja työskenteli siellä ainakin Chicagossa vuoden 1910 paikkeilla ja vuodesta 1917 Los Angelesin seudulla Kaliforniassa, jossa hän kuoli 1939.


title: Juho Forsell

text: Torppari Antti Kaarlonpoika Mäkysen poika Jussi oli ensimmäisiä oppilaita Ilmajoelle vuonna 1860 perustetussa kansakoulussa ja tuli pian tunnetuksi taitavana piirtäjänä. Vartuttuaan hän lähti 1870 Helsinkiin ja pääsi senaattori Otto Reinhold af Schulténin juoksupojaksi. Työnantaja, joka harrasti itsekin kuvataiteita, pani pojan käsityökouluun, jonka johtaja, arkkitehti Granholm ohjasi hänet Ateneumiin. Mäkynen jatkoi opintoja Helsingin yliopistossa Adolf Beckerin johdolla. Albert Edelfeltin kehotuksesta ja valtion stipendin turvin Mäkynen lähti jatkamaan opintojaan Belgian Antwerpeniin kuninkaalliseen taideakatemiaan vuosiksi 1876–1879.


title: Juho Forsell

text: Vuonna 1881 Mäkynen lähti opiskelemaan Charles Durandin johdolla Pariisiin, jossa tuohon aikaan oleskeli myös muun muassa Edelfelt. Pian hän osallistui ensimmäiseen julkiseen taidenäyttelyynsä ja sai hyviä arvioita. Näihin aikoihin hän maalasi Akaan kirkon alttaritaulun "Kristuksen kirkastuminen". Hän on tehnyt alttaritaulun myös Hauhon kirkkoon ("Jeesus Getsemanessa”, 1883).


title: Juho Forsell

text: Mäkynen muutti sukunimensä Forselliksi ja lähti 1884 siirtolaiseksi Amerikkaan, asui siellä muun muassa Chicagossa ja teki tilaustöitä. Vuonna 1917 hän asettui asumaan Kalifornian Venturan piirikunnan Ojain laaksoon ja meni naimisiin ruotsalaisen näyttelijän Emmy Helena Sjelvinin kanssa. Puoliso tutustutti Forsellin teosofiaan ja okkultismiin, ja Forsell ystävystyi muun muassa Krishnamurtin kanssa ja maalasi hänestä muotokuvan.


title: Juho Forsell

text: Forsellin vaimo kuoli 1926 ja Forsell itse 1939. Ilmajoen museon kokoelmissa on hänen Suomeen lahjoittamiaan töitä.


title: Joulukirkkoon

text: Joulukirkkoon ("Kello löi jo viisi, lapset herätkää") on suomalainen joululaulu, joka kertoo joulukirkkoon lähtemisestä. Laulun sanat on kirjoitti Immi Hellén alkujaan runoksi vuonna 1898. Laulun on säveltänyt R. Raala eli Berndt Sarlin.


title: Terho Pulkkinen

text: Terho Untamo Pulkkinen (28. maaliskuuta 1926 Siilinjärvi – 13. toukokuuta 2011 Helsinki) oli suomalainen yhteiskuntatieteilijä ja professori. Hän oli Turun yliopiston sosiaalipolitiikan professori 1971–1989. Pulkkinen tutki muun muassa työttömyyttä ja vanhuuden ongelmia.


title: Terho Pulkkinen

text: Pulkkinen kävi Oulun lyseota, mutta opinnot keskeytyivät jatkosodan vuoksi helmikuussa 1944. Pulkkinen palveli Karjalankannaksella kenttätykistössä. Sodan jälkeen hän suoritti opintonsa loppuun ja valmistui ylioppilaaksi vuonna 1947. Seuraavana vuonna Pulkkinen aloitti sosiaalipolitiikan opinnot Helsingin yliopiston valtiotieteellisessä tiedekunnassa. Sosiaalipolitiikan professorina toimi tuolloin vasta perustussa virassa Heikki Waris. Pulkkinen valmistui valtiotieteen kandidaatiksi 1953 ja lisensiaatiksi 1953. Hän väitteli tohtoriksi marraskuussa 1957 väitöskirjalla "Työttömyyden levinneisyys Suomessa".


title: Terho Pulkkinen

text: Vuosina 1953–1954 ja 1956–1957 Pulkkinen työskenteli Tilastollisen päätoimiston apulaisaktuaarina. Vuosina 1957–1964 hän toimi kulkulaitosten ja yleisten töiden ministeriössä työmarkkinatutkimustoimistossa ensin tarkastajana (1957–1959), sitten esittelijänä (1959–1961) ja lopulta toimistopäällikkönä (1961–1964). Vuosina 1961–1964 Pulkkinen toimi myös Oulun yliopiston kansantaloustieteen vt. professorina. Vuonna 1961 hänet nimitettiin dosentiksi Turun yliopistoon.


title: Terho Pulkkinen

text: Pulkkisen tutkimuksista oli merkittävä erityisesti monografia "Eläketurva ja toimeentulo" (1969), jonka rahoittivat Kansaneläkelaitos ja Eläketurvakeskus. Tutkimuksessa arvioitiin eläkejärjestelmää, väestökehitystä ja sosiaalimenoja.


title: HMS Queen Charlotte (1790)

text: "'HMS Queen Charlotte" oli Britannian Kuninkaallisen laivaston Royal George -luokan 100-tykkinen ensimmäisen luokan linjalaiva.


title: HMS Queen Charlotte (1790)

text: Alus tilattiin 12. joulukuuta 1782 Chathamin telakalta, missä rakennustöistä vastasi Nicholas Phillips heinäkuuhun 1790 ja sen jälkeen John Nelson. Amiraliteetti varasi alukselle nimen 21. tammikuuta 1783. Sen köli laskettiin syyskuussa 1785 ja alus laskettiin vesille 15. huhtikuuta 1790. Alus valmistui purjehduskelpoiseksi 7. kesäkuuta, jolloin sen kokonaiskustannukset olivat 66 112 puntaa 3 shillinkiä ja 8 pennyä sisältäen varustamiskustannukset 11 464 puntaa 3 shillinkiä ja pennyn.


title: HMS Queen Charlotte (1790)

text: Alus otettiin palvelukseen toukokuussa 1790 kontra-amiraali John Leveson Gowerin lippulaivana päällikkönään Roger Curtis. Alus kuului lordi Howen Espanjan armadaa vastaan koottuun laivastoon. Saman vuoden lopulla alus poistettiin palveluksesta.


title: HMS Queen Charlotte (1790)

text: Alus palasi palvelukseen helmikuussa 1793 Kanaalin laivaston komentajan lordi Howen lippulaivana päällikkönään edelleen Curtis ja lippukapteenina Hugh C. Christian. Huhtikuussa 1794 lippukapteenina oli Sir Andrew Snape Douglas. Alus osallistui 1. kesäkuuta 1794 Ushantin toiseen taisteluun (). Vara-amiraali lordi Keithin lippulaivana oleva aluksella, jonka päällikkönä oli Andrew Todd, syttyi 17. maaliskuuta 1800 Livornon edustalla tulipalo. Seuranneessa räjähdyksessä sai surmansa noin 690 merimiestä.


title: Taksiliitto

text: Suomen taksiliitto on Suomessa toimiva taksiyrittäjien etu-ja palvelujärjestö. Taksiliittoon kuuluu vajaat 85 prosenttia Suomen taksiyrittäjistä.


title: Taksiliitto

text: Taksiliitto syntyi vuonna 1955 kun Ammattiautoliitto (perustettu 1945) jakautui Suomen taksiliitoksi ja Suomen kuorma-autoliitoksi.


title: Sitterviadukt (SOB)

text: Sitterviadukt on Koillis-Sveitsissä, Schweizerische Südostbahn -yhtiön rautatiellä, välillä Sankt Gallen–Lichtensteig sijaitseva silta vuodelta 1910. Silta ylittää Sitterjoen. Se sijaitsee Sankt Gallenin kantonissa sijaitsevan Sankt Gallenin kaupungin ja Appenzell Ausserrhodenin kantonissa sijaitsevan Herisaun kaupungin rajalla.


title: Sitterviadukt (SOB)

text: Silta on 380 metriä pitkä, ja sen pisin jänneväli on 120 metriä. Silta on 99 metriä joenpinnasta, ja se on Sveitsin rautateiden korkein silta.


title: Nyt syttyy valot tuhannet

text: Nyt syttyy valot tuhannet () on alkuperältään ruotsalainen joululaulu. Laulun on säveltänyt ja sanoittanut ruotsalainen Emmy Köhler, ja se ilmestyi ensimmäisen kerran "Korsblomman"-nimisessä julkaisussa vuonna 1898. Laulu on varsinkin Ruotsissa suosittu ja se sisältyy virtenä Ruotsin ja Norjan luterilaisten kirkkojen virsikirjoihin sekä Suomen evankelis-luterilaisen kirkon ruotsinkieliseen virsikirjaan (virsi nro 34). Laulun sanat on suomentanut Kullervo.


title: Nyt syttyy valot tuhannet

text: Norjalainen arkkitehti Sigurd Muri sanoitti vuonna 1963 samaan säveleen lasten adventtilaulun ”Nå tenner vi det første lys”, jonka Anna-Maija Raittila suomensi vuonna 1983 nimellä Nyt sytytämme kynttilän. Tämä laulu on kuulunut vuodesta 1986 suomenkieliseen virsikirjaan virtenä numero 13. Sitä käytetään varsinkin seurakuntien lapsityössä.


title: Diogo Salomão

text: Diogo Ferreira Salomão (s. 14. syyskuuta 1988, Amadora, Portugali) on portugalilainen jalkapalloilija, joka pelaa kotimaassaan Sporting CP:ssä vasempana laitahyökkääjänä.


title: Diogo Salomão

text: Amadorassa syntynyt Salomão pelasi junioriuransa aikana kolmessa eri joukkueessa. Aikuisten tasolla hän debytoi vuonna 2007, jolloin auttoi heti ensimmäisellä kaudellaan Casa Pia AC:ta nousemaan Portugalin 4. divisioonaan.


title: Diogo Salomão

text: Kaudella 2009–2010 Salomão aloitti yhtä lukuun ottamatta kaikki joukkueensa ottelut, kun Real Sport Clube sijoittui maan kolmanneksi korkeimmalla sarjatasolla sijalle 12. Tämän kauden jälkeen hän teki sopimuksen maan korkeimmalla sarjatasolla pelaavan Sporting CP:n kanssa.


title: Diogo Salomão

text: Salomão debytoi Primeira Ligassa 26. syyskuuta 2010 pelaten 45 minuuttia 1–1-tasapeliin päättyneessä kotiottelussa CD Nacionalia vastaan. Ensimmäisellä kaudellaan hän pelasi yhteensä 23 ottelua mukaan luettuna Eurooppa-liigan lohkovaiheessa pelatut kaksi kotiottelua PFK Levski Sofiaa sekä KAA Gentiä vastaan. Vaikkei hän päässytkään aloittamaan säännöllisesti, moni vertasi häntä Portugalin maajoukkuepelaaja Naniin.


title: Diogo Salomão

text: 28. kesäkuuta 2011 Sportingin uusi pomo Domingos Paciência lainasi Salomãon kaudeksi espanjalaiseen Deportivo de La Coruñaan, kun Sportingissa oli ylitarjontaa nuorista pelaajista. Hän teki neljä maalia ja aloitti 16 ottelussa sekä pelasi yhteensä 1475 minuuttia. Hänet lainattiin joukkueeseen takaisin vain vuosi myöhemmin.


title: Diogo Salomão

text: Salomão lainattiin "Deporiin" uudelleen kaudella 2012–2013 yhdessä toisen Sporting-pelaaja André Santosin kanssa. Hän debytoi korkeimmalla sarjatasolla 20. lokakuuta 2012, kun pelasi 11 minuuttia FC Barcelonaa vastaan kärsityssä 4–5-kotitappiossa.


title: Diogo Salomão

text: Salomão palasi Sportingiin kesällä 2013, jolloin hänet siirrettiin pelaamaan kakkosjoukkueeseen 2. divisioonaan. 18. tammikuuta 2014 hän palasi jälleen väliaikaisella lainasopimuksella Deportivoon. 23. heinäkuuta sopimusta jatkettiin vielä yhdellä vuodella.


title: Diogo Salomão

text: 23. toukokuuta 2015 vasta kuudetta liigaotteluaan pelannut Salomão teki 76. minuutilla maalin ja auttoi joukkueensa FC Barcelonaa vastaan 2–2-tasapeliin, joka esti joukkueen putoamisen alemmalle sarjatasolle.


title: Kettu juoksi yli järven

text: Kettu juoksi yli järven () on vanha ruotsalainen joululaulu, johon kuuluu piirileikki. Lauluun liittyvässä roolileikissä jokainen säkeistö on omistettu jollekin ihmisryhmälle: ensin esitetään tyttöjen, poikien, eukkojen ja ukkojen laulut, minkä jälkeen siirrytään erilaisiin ammatteihin. Kullervon laatimassa suomenkielisessä sanoituksessa aloitetaan suoraan ammateista ja heti ensimmäiseen säkeistöön sisälty leipurin laulu. Alkuperäisenkään laulun sanat eivät liity erityisesti jouluun ja ketun juoksun mainitsemisen merkitys on epäselvä.


title: Kettu juoksi yli järven

text: Laulu mainitaan jo Olof Rudbeck vanhemman vuonna 1689 julkaiseman "Atlantica"-kirjan toisessa osassa nimellä ”Hå, hå Räfwen han låckar på isen”. Laulu ja leikki levisi laulukirjojen myötä 1900-luvun alkupuolella myös Suomen ruotsinkielisten keskuuteen.


title: Sam & Cat

text: Sam & Cat on yhdysvaltalainen nuorille suunnattu tilannekomediasarja. Nickelodeonin esittämä sarja on sarjojen "iCarly" ja "Victorious" spin-off, sen päähahmoja ovat "iCarlyn" Sam Puckett (Jennette McCurdy) ja "Victoriousin" Cat Valentine (Ariana Grande). Sarjaa tehtiin yksi tuotantokausi vuosina 2013–2014.


title: Hirvaskangas

text: Hirvaskangas on kylä Äänekoskella, Keski-Suomessa, noin kymmenen kilometriä Äänekosken keskustasta etelään.


title: Hirvaskangas

text: Valtatie 4 kulkee Hirvaskankaan läpi, ja sieltä alkaa Suonenjoelle johtava kantatie 69. Päivittäin Hirvaskankaan lävitse kulkee noin 11 000 ajoneuvoa. Kylässä sijaitsee ABC-, Shell- ja Teboil-huoltoasemat sekä Spektri-kauppakeskus.


title: Hirvaskangas

text: Kylä rajoittuu idässä Koivistonkylään, pohjoisessa Honkolaan ja etelä-länsisuunnassa Uuraisten kunnanrajaan. Aivan liikennemyymälän vieressä sijaitsee Hirvaskylän asuinalue kouluineen sekä uuskarismaattinen Elävät kivet -vapaaseurakunta.


title: Hirvaskangas

text: Suomen huutokauppakeisari -ohjelmassa esiintyvän Aki Palsanmäen huutokauppa sijaitsee Hirvaskankaalla. Huutokauppa rajoittuu kuitenkin täpärästi Äänekosken kuntarajan ulkopuolelle Uuraisten Kangashäkkiin.


title: Brandon Jefferson

text: Brandon Jefferson (s. 25. marraskuuta 1991) on yhdysvaltalainen koripalloilija, joka edustaa nykyisin saksalaista Bundesliigassa pelaavaa Phoenix Hagenia.


title: Brandon Jefferson

text: Jefferson pelasi vuodet 2010-2014 Yhdysvalloissa NCAA:ssa Metro State Roadrunnersissa. Kaudella 2014-2015 hän pelasi Korisliigassa KTP-Basketin joukkueessa.


title: Ivar Vapaa

text: Ivar Vapaa (20. helmikuuta 1885 Taipalsaari – 1973 Berkeley, Alameda) oli amerikansuomalainen toimittaja ja työväenliikkeen aktivisti.


title: Ivar Vapaa

text: Vapaa kävi kansakoulun, liittyi jo Suomessa sosialidemokraatteihin ja oli suurlakon aikana paikallisen lakkokomitean sihteerinä. Hän saapui merimiehenä Yhdysvaltoihin, työskenteli sekatyömiehenä ja liittyi Amerikan sosialistipuolueeseen. Hän toimi vähän aikaa "Toveri"-lehdessä, opetti Työväen Opistossa ja työskenteli vuodesta 1920 lähtien pitkään Duluthissa "Industrialistin" päätoimittajana.


title: Matti Punkkinen

text: Matti Punkkinen (s. 1939) on suomalainen fyysikko ja emeritusprofessori. Hän on ollut vuosina 1977–1980 Oulun yliopiston fysiikan professori ja vuodesta 1980 Turun yliopiston fysiikan professori. Hänen tutkimusalaansa on ydinmagneettinen resonanssi kiinteissä aineissa.


title: Juhlimaan tulkaa

text: Juhlimaan tulkaa (myös "Nyt riemuiten tänne"; ) on monissa maissa tunnettu, alkujaan latinankielinen virsi ja joululaulu.


title: Juhlimaan tulkaa

text: Laulun alkuperä oli pitkään epäselvä ja latinankielisen sanoituksensa vuoksi sitä arveltiin alkujaan keskiaikaiseksi. Sanoittajaksi väitettiin muun muassa 1200-luvun Italiassa elänyttä pyhää Bonaventuraa, kun taas Englannissa eli pitkään virheellinen käsitys laulun portugalilaisesta alkuperästä. Vuonna 1947 oxfordilainen pastori Maurice Frost päätteli, että laulun on luultavasti sekä säveltänyt että sanoittanut 1740-luvun alussa englantilainen John Francis Wade (n. 1711–1786). Frost löysi laulusta ilmeisesti vuosien 1740 ja 1744 välillä kirjoitetun aiemmin tuntemattoman käsikirjoituksen, jossa ei mainita tekijän nimeä. Lisäksi tunnetaan viisi muuta myöhemmältä ajalta olevaa kopiota, jotka näyttäisivät olevan samalla käsialalla kirjoitettuja ja joissa on kaikissa Waden allekirjoitus. Laulun sanat painettiin ensimmäisen kerran Ranskassa vuonna 1760.


title: Juhlimaan tulkaa

text: Waden kirjoittamaksi oletettu alkuperäinen versio käsitti vain neljä säkeistöä, mutta laulua on myöhemmin täydennetty. Ranskalainen isä Étienne Jean François Borderies lisäsi siihen kolme uutta säkeistöä vuonna 1822. Tuntematon, mahdollisesti ranskankielinen sanoittaja lisäsi 1800-luvun puolivälissä vielä kahdeksannen säkeistön. Laulu on sittemmin käännetty ainakin 125 eri kielelle ja se on siten maailmanlaajuisesti yksi kaikkein suosituimpia virsiä. "Adeste Fidelesin" suomensi ensimmäisenä P. J. Hannikainen. Hänen käännöksensä alkaa sanoilla ”Nyt riemuiten tänne kiiruhusti tulkaa” ja se ilmestyi ensi kerran "Pieni lauluseppele II" -nimisessä laulukokoelmassa vuonna 1892. Nykyisessä virsikirjassa laulu on Pekka Kivekkään laatimana uutena suomennoksena virtenä nro 27.


title: Juhlimaan tulkaa

text: Laulu on suomeksi myös Ruotsin kirkon virsikirjassa, numero 122, "Päivä jo koittaa, rakkauden juhlaan rientäkää, kutsuu nyt Betlehem". Virressä on viisi säkeistöä. Suomenkielinen teksti on Pekka Kivekkään 1998 tekemä uusi käännös, virren ruotsinkielisen tekstin pohjalta.


title: Senorita Helmsman

text: Senorita Helmsman on ruotsalaisen Håkan Södergrenin vuonna 1977 suunnittelema edullinen retki- ja kilpakäyttöön suunniteltu purjevene. Venettä valmistettiin vuoteen 1985 asti, yhteensä noin 180 kappaletta. Se on edellisenä vuonna julkaistun Lady Helmsmanin pienempi versio.


title: Senorita Helmsman

text: Veneessä on nukkumapaikat viidelle henkilölle: yksi pistopunkassa kajuutan sisäänkäynnin oikealla puolella, kaksi kajuutan keskellä sohvilla ja kaksi keulassa. Erillisiä hyttejä ei ole. Kajuutan sisäänkäynnin vasemmalla puolella on keittokomero spriikeittimellä ja pienellä lavuaarilla. WC (vakiovarusteena kemiallinen) löytyy keulapunkan alta. Kapean kajuutan keskellä on avattava puupöytä.


title: Senorita Helmsman

text: Runko on valmistettu lasikuidusta. Veneessä on vakiovarusteena sisämoottori. Senorita Helmsmanille ei ole Suomessa lajiliittoa tai luokkakilpailuja, joten kilpailumiehistön kokoa ei ole määrätty. Sen sijaan veneellä kilpaillaan yleensä LYS-tasoituksilla kilpailuissa, joihin osallistuu erityyppisiä yksirunkoisia purjeveneitä. Retkeilykäytössä makuupaikkoja on viidelle henkilölle, mutta käytännössä vene on viidelle aikuiselle yöpymiseen ahdas.


title: Senorita Helmsman

text: Senorita Helmsmanissa on normaalisti osatakila. Mastossa on yksi pari saalinkeja. Isopurje on 19m², 13,5m² fokka ja kaksi genoaa: 17,5m² ja 20,2m². Fokalle on itsejalustava kisko. Isopurjeelle on levanki, joka on kajuutan ja istumatilan välissä.


title: AquAdvantage-lohi

text: AquAdvantage-lohi on yhdysvaltalaisen AquaBounty Technologiesin kehittämä geenimuunneltu lohen ("Salmo salar") lajike. Siitä tuli 19. marraskuuta 2015 maailman ensimmäinen elintarvikkeeksi hyväksytty geenimuunneltu eläin, kun Yhdysvaltain elintarvike- ja lääkevirasto FDA julkisti tutkimustuloksensa, joissa kala todettiin turvalliseksi, ja salli lajikkeen elintarvikekäytön Yhdysvalloissa.


title: AquAdvantage-lohi

text: AquAdvantage-lohi on muodostettu siirtämällä Atlantin rannikolla luontaisena elävälle lohelle Tyynenmeren rannikon kuningaslohesta ("Oncorhynchus tshawytscha") sekä kivinilkkoihin kuuluvasta kalalajista "Zoarces americanus" eristettyjä geenejä, jotka säätelevät kalan kasvuhormonin tuotantoa. Muunneltu lohi saavuttaa täyden koon noin puolessa siitä ajasta, mikä tavallisen lohen kasvuun kestää.


title: AquAdvantage-lohi

text: AquaBounty Technologies tarjosi muunneltua lohilajiketta FDA:lle tutkittavaksi ja hyväksyttäväksi jo vuonna 1995. Pitkään kestäneissä FDA:n tutkimuksissa todettiin AquAdvantage-lohen olevan ihmisten ravintona yhtä turvallinen kuin tavallisen lohen ja vastaavan sitä myös ravintoarvoltaan. Tutkimuksissa arvioitiin myös lohen ympäristövaikutuksia. Kaloja tai niiden munia ei saa päästää luontoon, ja lohia kasvatetaan vain kahdessa sisämaassa sijaitsevassa kasvattamossa Kanadassa ja Panamassa.


title: Carol of the Bells

text: Carol of the Bells on varsinkin Yhdysvalloissa suosittu joululaulu.


title: Carol of the Bells

text: Laulun pohjana on kahteen ukrainalaiseen kansansävelmään perustuva Mykola Leontovytšin säveltämä kuoroteos "Štšedryk", jonka ensiesitys oli vuonna 1916 Kiovassa. Leontovytšin alkuperäisen teoksen aiheena on uusivuosi, ei joulu. ”Carol of the Bells” -laulun sanoitti ja sovitti Leontovytšin melodian pohjalta Yhdysvalloissa asunut ukrainalaissukuinen Peter J. Wilhousky vuonna 1936. Hänen kirjoittamansa englanninkieliset sanat kertovat joulukelloista.


title: John Carver

text: John William Carver (s. 16. tammikuuta 1965, Newcastle, Englanti) on englantilainen entinen jalkapalloilija ja nykyinen jalkapallovalmentaja.


title: John Carver

text: Carver syntyi Newcastlessa ja kasvoi Cruddas Parkissa. Hän liittyi Montagu and North Fenham Boys Clubiin 9 -vuotiaana. Tämän jälkeen hän teki 16 -vuotiaana sopimuksen kotikaupunkinsa joukkueen Newcastle Unitedin kanssa. Hän teki ensimmäisen ammattilaissopimuksensa seuran kanssa tammikuussa 1983, muttei ikinä pelannutkaan ottelua ennen kuin sopimus purettiin vuonna 1985.


title: John Carver

text: Seuraavan kauden Carver pelasi Cardiff Cityssä, jossa pääsi kentälle 13 ottelussa. Hänen kausi sekä ammattilaisura päättyivät vain 20-vuotiaana reisivammaan. Tämän jälkeen hän pelasi kuitenkin vielä alemmalla sarjatasolla Gatesheadissa vuodesta 1987 vuoteen 1990.


title: John Carver

text: Carver toimi Bobby Robsonin apulaisvalmentajana Newcastle Unitedissa. Robsonin saatua potkut elokuussa 2004, Carver johdatti joukkueen ottelussa Blackburn Roversia vastaan 3-0 -voittoon, jonka hän omisti myöhemmin Robsonille. Voitosta huolimatta Carver ei saanut pysyvää paikkaa joukkueen valmentajana, vaan se meni Graeme Sounessille, joka halusi tuoda joukkueeseen itse omat apulaisensa ja Carver joutui lähtemään joukkueesta syyskuussa 2004.


title: John Carver

text: Heinäkuussa 2005 Leeds United nimesi Carverin uudeksi valmentajakseen korvaamaan Adrian Boothroydia, joka jätti seuran siirtyäkseen Watford FC:n uudeksi manageriksi. Carver oli osa joukkueen johtoryhmää yhdessä Kevin Blackwellin ja Sam Ellisin kanssa. Ellisin irtisanoutumisen vuoksi Carver ylennettiin toukokuussa 2006 apulaisvalmentajaksi.


title: John Carver

text: Carverista tuli toisen kerran urallaan väliaikainen valmentaja, kun Leeds United antoi potkut Kevin Blackwellille seurauksena kauden huonosta aloituksesta. Carver juhli ensimmäistä voittoaan Binrmingham Cityä vastaan lukemin 3-2. Joukkue kuitenkin hävisi Carverin johdon alaisena isoin lukemin useita otteluita, viimeisimpänä 5-1 -tappio Luton Townille, jonka jälkeen seuran puheenjohtaja Ken Bates palkkasi valmennustiimiin Dennis Wisen ja Gus Poyetin. Carver jätti joukkueen 23. lokakuuta 2006 David Geddisin ottaessa lyhyeksi aikaa valmentajan tehtävän.


title: John Carver

text: Kevin Blackwellin tullessa Luton Townin johtoon, hän palkkasi Carverin avustajakseen yhdessä toisen aiemman Leeds -valmentajan Sam Ellisin kanssa. Lutonin kärsittyä suurista taloudellisista ongelmista, johto päätti myydä pelaajia ja antoi myös potkut Carverille, Blackwellille ja Ellisille.


title: John Carver

text: 1. helmikuuta 2008 Carver palkattiin Major League Soccerissa pelaavaan Toronto FC:hen. Hänen Newcastlen aikainen vanha ystävänsä Paul Winsper oli tammikuussa palkattu joukkueen kuntovalmentajaksi, joten kaksikko oli jälleen yhdessä.


title: John Carver

text: Huhtikuussa 2009 MLS antoi Carverille 750 dollarin sakot hänen arvosteltua tuomaritoiminnan tasoa 3-2 -tappioon päättyneen ottelun jälkeen FC Dallasia vastaan. Hän oli pois 1-0 -voittoon päättyneestä kotiottelusta Chivas USAa vastaan ja erosi lopulta 25. huhtikuuta 2009 päivää ennen ottelua Kansas City Wizardsia vastaan.


title: John Carver

text: Joulukuussa 2009 Carver nimettiin apulaiseksi Plymouth Argylen päävalmentaja Paul Marinerille. 14. tammikuuta 2010 Burnleyn manageri Brian Laws tarjosi Carverille mahdollisuutta liittyä Lancashiren valmentajaksi, mutta hän hylkäsi tarjouksen kertoen syyksi halunsa osoittaa kunnioituksensa Paul Marinerille sekä joukkueelleen.


title: John Carver

text: Elokuussa 2010 Sheffield Unitedin manageri Gary Speed nimitti Carverin joukkueen valmentajaksi. Speed oli pelannut Carverin alaisena, kun tämä oli toiminut apulaisvalmentajana Newcastlessa. Carverin lisäksi joukkueeseen palkattiin myös Sam Ellis. Speedin siirryttyä Walesin maajoukkueen valmentajaksi, Carver nimitettiin jälleen väliaikaiseksi päävalmentajaksi. Hän jätti joukkueen 30. joulukuuta 2010, jolloin Micky Adams nimettiin hänen tilalleen.


title: John Carver

text: 18. tammikuuta 2011 Newcastle ilmoitti Carverin olevan joukkueen uusi apulaismanageri kauden loppuun asti. Manageri Alan Pardew kertoi nimityksen olevan vain väliaikainen, jotta nähtäisiin kuinka hyvin parin yhteistyö toimii. Heidän työskentely toimi ja Carver sai 25. helmikuuta viiden ja puolen vuoden sopimuksen.


title: John Carver

text: 17. maaliskuuta 2013 Carver lähetettiin median eteen puoliajalla ottelussa Wigan Athleticia vastaan. Tämä johtui hänen reaktiostaan Wigan -pelaaja Callum McManamania kohtaan, kun tämä oli taklannut kovaa Newcastlen puolustaja Massadio Haïdaraa. Hän näki McManamanin paenneen tilanteesta ilman minkäänlaista rangaistusta tämän taklattua Haïdaraa. Carverille annettiin 1000 punnan sakko sekä varoitus.


title: John Carver

text: Pardewin kiinnostuttua työstä Crystal Palacessa, Carver nimettiin yhdessä Steve Stonen kanssa Newcastlen väliaikaiseksi valmentajaksi seuraaviin kahteen otteluun. Joukkue hävisi niissä Burnleylle Valioliigan sekä Leicester Citylle FA Cupin ottelussa. 26. tammikuuta 2015 ilmoitettiin, että Carver jatkaa väliaikaisena valmentajana kauden 2014-2015 loppuun asti. Viisi päivää Carverin nimityksen jälkeen, hän voitti ensimmäisen ottelunsa 31. tammikuuta Hull Cityä vastaan. Tämän jälkeen seurasi kahdeksan peräkkäisen tappion putki, joka päättyi 2. toukokuuta 2015. Tämä oli seuran suurin tappioputki Valioliigassa. Raskaista tappioista huolimatta Carver uskoi edelleen olevansa liigan paras valmentaja, vaikka myöhemmin väittikin tiedotusvälineiden muunnelleen hänen sanojaan. Kauden viimeisessä ottelussa Newcastle voitti lukemin 2-0 West Hamin ja onnistui näin varmistamaan säilymisensä Valioliigassa myös kaudella 2015-2016. 9. kesäkuuta 2015 Carver sekä Steve Stone irtisanottiin ja Newcastle ilmoitti uudeksi päävalmentajakseen Steve McClarenin.


title: Citroën Picasso

text: Citroën Picasso viittaa seuraaviin Citroën-malleihin:


title: Vilhola

text: Vilhola tai Wilhola on Kurikassa entisen Jalasjärven kunnan keskustassa sijaitseva perinteikäs seurantalo ja nykyinen monitoimitalo, jossa toimi pitkään myös Jalasjärven kunnantoimisto.


title: Vilhola

text: Vilhola rakennettiin vuonna 1909 oikeistolaisen Jalasjärven Suomalaisen Seuran eli Nuijan toimitaloksi, mutta rakentaminen tuli odotettua kalliimmaksi. Talon ylläpitämiseksi perustettiin pian Kansallistalo Osakeyhtiö Wilhola ja tiloja vuokrattiin Jalasjärven kunnan virastokäyttöön. Jalasjärven kunta osti talon 1919 Nuijalta, ja kunnantoimisto sijaitsi Vilholassa vuoteen 1975 saakka, jolloin valmistui nykyinen kunnantalo.. Sen lisäksi talossa toimi aluksi Jalasjärven Säästöpankki. Osa Vilholasta pysyi juhlahuoneistona läpi vuosikymmenien.


title: Vilhola

text: Vuodesta 1975 Vilhola on toiminut monitoimitalona, jossa on ollut muun muassa nuorisotilat ja lasten päiväkerhotilat. Vilholaa on peruskorjattu viimeksi vuosina 1986 ja 2008, ja sen varustelua on paranneltu asentamalla muun muassat nykyaikaiset äänentoisto- ja valaistuslaitteet. Taloon on myös saatu uusia askartelu- ja kerhotiloja, kun koululaisten iltapäivätoiminta on siirtynyt muualle. Vilholan näkyvin toimintamuoto on toimiminen nuorisotalona, jossa käy arki-iltaisin puolensataa ja viikonloppuisin satakunta nuorta. Vilholaa vuokrataan myös yksityisille juhlakäyttöön ja muihin tilaisuuksiin.


title: Vilhola

text: Vilholan satavuotisjuhlien yhteydessä 2009 talosta julkaistiin 207-sivuinen historiikkikirja, joka sisältää paljon myös yleisempää tietoa myös Jalasjärven kunnan historiasta läpi 1900-luvun.


title: Vilhola

text: Vilholan pihassa on Suomen Tasavallan Vartioston patsas (Armas Hutri 1993) sekä niin ikään vuonna 1993 paljastettu Talvi- ja jatkosotaan lähdön sekä lottien ja kotirintamanaisten muistokivi.


title: Ankkurit ylös

text: Ankkurit ylös () on Charles A. Zimmermannin säveltämä sotilasmarssi, joka yhdistetään erityisesti Yhdysvaltain laivastoon sekä laivastoihin yleisesti.


title: Ankkurit ylös

text: Yhdysvaltain laivastoakatemian orkesterin kapellimestarina toiminut Zimmermann sävelsi marssin vuonna 1906 ja merikadetti Alfred Hart Miles kirjoitti siihen kahden säkeistön verran sanoja. Kappale oli alun perin tarkoitettu laivastoakatemian vuoden 1907 vuosikurssin hengennostatuslauluksi, mutta siitä tuli sittemmin koko laivaston epävirallinen tunnuslaulu. Vuonna 1926 alkuperäinen sanoitus korvattiin George Lottmanin laatimalla uudella sanoituksella, jotta se viittaisi koko laivastoon eikä pelkästään laivastoakatemiaan. Samassa yhteydessä lisättiin Royal Lovellin kirjoittama kolmas säkeistö. Nykyisin käytössä oleva sanoitus John Haganin vuonna 1997 tekemä hieman muunneltu versio Lottmanin sanoituksesta. Kappaleesta lauletaan useimmiten toinen säkeistö. Kappaleen on suomentanut Sauvo Puhtila ja siitä on useita suomenkielisiä levytyksiä.


title: Ankkurit ylös

text: ”Anchors aweigh” on vanha englanninkielinen sanonta, joka tarkoittaa sitä, että laivan ankkurit on nostettu vedestä ja se on valmis lähtemään matkaan.


title: Jeff Blashill

text: Jeff Blashill (s. 10. joulukuuta 1973) on yhdysvaltalainen jääkiekkovalmentaja, joka valmentaa nykyisin NHL-joukkue Detroit Red Wingsiä.


title: Jeff Blashill

text: Blashill syntyi Detroitissa, Michiganissa, mutta kasvoi Sault Ste. Mariessa. Hän pelasi yliopistokiekkoa maalivahtina Ferris State Universityssä vuosina 1994–1998. Vuonna 1994 hänet valittiin vuoden tulokas -palkinnon voittajaksi. Ennen yliopistouraansa Blashill pelasi USHL-joukkue Des Moines Buccaneersissä vuodet 1991–1994.


title: Jeff Blashill

text: Pelaajauransa päättymisen jälkeen Blashill siirtyi Ferris Staten yliopiston joukkueen Bulldogsin apulaisvalmentajaksi vuonna 1999. Hän oli joukkueessa kolme kautta ennen siirtymistään Miamin yliopistoon RedHawksin valmentajaksi vuonna 2002.


title: Jeff Blashill

text: Vuonna 2008 Blashill nimettiin Indiana Icen päävalmentajaksi ja toimitusjohtajaksi. Ice voitti heti hänen ensimmäisellä kaudellaan USHL:n mestarille annettavan Clark Cupin.


title: Jeff Blashill

text: 6. huhtikuuta 2010 Blashill nimettiin Länsi-Michiganin yliopiston Broncos -joukkueen päävalmentajaksi.


title: Jeff Blashill

text: Heinäkuussa 2011 oltuaan vain yhden kauden Broncosissa, Blashill siirtyi NHL-seura Detroit Red Wingsin apulaisvalmentajan paikalle Mike Babcockin alaisuuteen.


title: Jeff Blashill

text: 25. kesäkuuta 2012 Blashillista tehtiin Red Wingsin AHL-farmiseura Grand Rapids Griffinsin päävalmentaja Curt Fraserin siirryttyä Dallas Starsin valmennukseen. Blashillin paikan Red Wingsissä otti NHL-veteraani Tom Renney.


title: Jeff Blashill

text: 18. kesäkuuta 2013 Griffins voitti Blashillin alaisuudessa AHL:n mestarille annettavan Calder Cupin ensimmäistä kertaa seuran historiassa.


title: Jeff Blashill

text: Toisella kaudellaan Griffinsissä Blashill palkittiin AHL:n parhaalle valmentajalle annettavalla Louis A. R. Pieri Memorial Awardilla. Kahden ensimmäisen kauden aikana Blashill sai tilastoikseen Griffinsin päävalmentajana 88-48-2-12. Hänen valmennuskaudellaan Griffins sai kolme seitsemän ottelun voittoputkea, eikä hävinnyt kertaakaan enempää, kuin kahta ottelua peräkkäin runkosarjassa.


title: Jeff Blashill

text: 4. kesäkuuta 2014 julkaistiin Blashillin ja Detroit Red Wingsin solmima kolmivuotinen valmentajasopimus kauden 2016-2017 loppuun.


title: Jeff Blashill

text: Griffinsin voitettua Rockford IceHogsin 1. huhtikuuta 2015, Blashillistä tuli ensimmäinen valmentaja joukkueen seurahistoriassa, joka on pystynyt kolmeen yli 40 voiton ja yli 90 pisteen kauteen. Kolmen kautensa aikana Griffinsissä hänen tilastokseen runkosarjassa muodostui 134-71-12-11. Pudotuspeleissä hän voitti seitsemän yhdeksästä pelatusta ottelusarjasta. Hän on ainoa valmentaja Griffinsin seurahistoriassa, joka on saanut joukkueen pudotuspeleihin kolmesti peräkkäisinä kausina.


title: Jeff Blashill

text: Mike Babcockin siirryttyä Detroitista Toronto Maple Leafsiin, Blashill nimettiin odotetusti Red Wingsin päävalmentajaksi 9. kesäkuuta 2015.


title: Jeff Blashill

text: Blashill on ollut Yhdysvaltojen maajoukkueen valmennuksessa kolmesti, Ivan Hlinkan muistoturnauksessa 2006, World Junior A Challengessa 2009 ja vuoden 2009 alle 20-vuotiaiden maailmanmestaruuskilpailuissa.


title: Jeff Blashill

text: Blashill kasvoi Sault Ste. Mariessa, Michiganissa, jossa hänen isänsä Jim työskenteli professorina Lake Superior State Universityssä. Jim oli aiemmin työskennellyt poliisina sekä rikosoikeuden professorina yli 30 vuoden ajan. Blashillin veli Tim Blashill on myös pelannut ja valmentanut jääkiekkoa. Nykyisin hän valmentaa yliopistokiekkoa Big Rapidsissa. Hän on toiminut myös ohjelmakoordinaattorina Ferris Staten yliopiston Ewigleben Arenalla. Blashill ja hänen vaimonsa asuvat itäisessä Grand Rapidsissa kolmen lapsensa Teddyn, Josien ja Owenin kanssa.


title: Merijalkaväen hymni

text: Marines’ Hymn eli Merijalkaväen hymni on Yhdysvaltain merijalkaväen virallinen kunniamarssi.


title: Merijalkaväen hymni

text: Merijalkaväen hymni on vanhin Yhdysvaltain asevoimien virallisista tunnuslauluista. Laulun sanoittajaa tai sanojen laatimisen ajankohtaa ei tunneta. Niiden oletetaan syntyneen joskus 1800-luvulla, mutta varhaisimmat julkaistut versiot ovat vasta 1900-luvulta. Lauluun kuuluu kolme säkeistöä. Melodia on lainattu saksalais-ranskalaisen säveltäjän Jacques Offenbachin vuonna 1859 säveltämän operetin "Geneviève de Brabant" niin sanotusta santarmiduetosta, operetin vuoden 1867 uudistetusta versiosta. Hymnin tekijänoikeus vahvistettiin vuonna 1919 kuuluvaksi Yhdysvaltain merijalkaväelle. Kun sanat vahvistettiin vuonna 1929 merijalkaväen komentajan määräyksellä, ensimmäisen säkeistön jälkimmäinen puolisko muutettiin nykyiseen muotoonsa.


title: Merijalkaväen hymni

text: Laulun ensimmäisissä säkeissä (”"From the Halls of Montezuma / To the shores of Tripoli"”) mainitut kaukaiset paikannimet viittaavat eräisiin merijalkaväen varhaisiin taisteluihin. "The Halls of Montezuma" (”Montezuman salit”) viittaa vertauskuvallisesti Yhdysvaltain–Meksikon sodassa vuonna 1847 käytyyn Chapultepecin taisteluun, "the shores of Tripoli" (”Tripolin rannat”) puolestaan ensimmäisessä barbareskisodassa vuonna 1805 käytyyn Dernan taisteluun, jossa Yhdysvaltain joukot suorittivat ensimmäisen maihinnousunsa Vanhan maailman alueella. Ensimmäisen säkeistön neljäs rivi muutettiin alkuperäisestä muodostaan ”"On the land as on the sea"” nykyiseen muotoiluun ”"In the air, on land, and sea"” vuonna 1942.


title: Faarao Pirttikangas

text: Pekka Pirttikangas, taiteilijanimeltään Faarao Pirttikangas, on suomalainen laulaja-lauluntekijä.


title: Faarao Pirttikangas

text: Pirttikangas perusti vuonna 1998 Cosmo Jones Beat Machine -yhtyeen, jolloin hän esiintyi vielä nimellä Pekka Pirttikangas. Ennen Cosmo Jones Beat Machinea Pekalla oli yhtyeet Cruel ja Rama-Tuts. Cosmo Jones Beat Machinelta on ilmestynyt neljä albumia, yksi EP ja kaksi singleä.


title: Faarao Pirttikangas

text:
Vuonna 2001 perustettiin "avaruusjatsia" soittava jazzyhtye Astro Can Caravan. Silloin Pirttikangasta ruvettiin kutsumaan Pharaoh Pirttikankaaksi joka viittaa saksofonisti Pharaoh Sandersiin. Yhtyeessä on vaikuttanut monia eri muusikoita Pekan lisäksi kuten Artturi Taira. Perustajajäsenistä mukana on ollut myös Otto Eskelinen sekä Tomi Kosonen.
Vuonna 2004 Pirttikangas vieraili Pharaoh Overlord-yhtyeen levyllä "The Battle of the Axehammer" kitaristina.


title: Faarao Pirttikangas

text: Vuonna 2008 Pirttikangas ja Mika Sonninen aloittivat oman radio-ohjelman nimeltään Pekan ja Mikan rytmikerho.


title: Faarao Pirttikangas

text: Vuonna 2011 Pirttikangas julkaisi Faarao Pirttikangas-nimellä ensimmäisen suomenkielisen levyn nimeltään Kuhmalahden Nubialaiset jonka aikana syntyi samanniminen kokoonpano. Samannimisen kokoonpanon kanssa tehtiin myös Kaatopaikan kuningas vuonna 2013.


title: Faarao Pirttikangas

text: Vuonna 2013 Faarao Pirttikangas käynnisti yhteistyön Pekko Käpin kanssa jolloin syntyi musiikkiprojekti Faarao & Kakspäinen Narttu. Juhana Nyrhinen otettiin myös mukaan yhtyeeseen jolloin yhtyeen musiikissa yhdistyy kansanmusiikki, delta blues, gospel blues ja punk. Lisäksi Faarao on tehnyt duokeikkoja Pekon kanssa. Faarao ja Pekko ovat tehneet keikkoja myös Halme Prospektin kanssa mm. Porissa.


title: Faarao Pirttikangas

text: Vuodesta 2015 lähtien Faarao on tehnyt Talmud Beach -yhtyeen kanssa yhteiskeikkoja. Lisäksi yhteisalbumi on tekeillä.


title: Faarao Pirttikangas

text: Faaraolla on ollut monia projekteja kuten Fistpost, joka on etsimässä julkaisijaa debyyttialbumilleen. Lisäksi Cosmo Beat Machine on tekemässä tulevaa levyä.


title: Sitterviadukt (SBB)

text: Sitterviadukt on Sveitsin valtion rautatieyhtiön (SBB) rautatiellä, Koillis-Sveitsissä, välillä Sankt Gallen–Winterthur sijaitseva silta vuodelta 1924. Silta ylittää Sitterjoen. Se sijaitsee Sankt Gallenin kaupungissa. Silta on 190 metriä pitkä ja 63 metriä korkea.


title: Sitterviadukt (AB)

text: Sitterviadukt on Appenzeller Bahnen -yhtiön (AB) rautatiellä, Koillis-Sveitsissä, välillä Appenzell–Gais sijaitseva silta vuodelta 1924. Silta ylittää Sitterjoen. Se sijaitsee Schwenden ja Rüten kuntien alueella Appenzell Innerrhodenin kantonissa.


title: Sitterviadukt (AB)

text: Sillan pisin aukko, joen ylittävä osuus on 50 metriä pitkä terässilta. Silta on kokonaisuudessaan 296 metriä pitkä. Kaikkiaan silta-aukkoja on 34 kpl.


title: 007 ja kultainen ase (täsmennyssivu)

text: 007 ja kultainen ase ("The Man with the Golden Gun") voi tarkoittaa:Hakusana ”The Man with the Golden Gun” ohjaa artikkeliin 007 ja kultainen ase. Se voi tarkoittaa myös:


title: Bis(kloorimetyyli)eetteri

text: Bis(kloorimetyyli)eetteri eli BCME (CHClO) on kloorattuihin eettereihin kuuluva orgaaninen yhdiste. Aikaisemmin yhdistettä on käytetty suurissa määrin polymeerien valmistukseen, mutta nykyään sitä käytetään vain hyvin rajoitetuissa määrin orgaanisen kemian synteeseissä sen suuren myrkyllisyyden ja karsinogeenisuuden vuoksi.


title: Bis(kloorimetyyli)eetteri

text: Huoneenlämpötilassa bis(kloorimetyyli)eetteri on väritöntä nestettä, jolla on erittäin voimakas pistävä ja tukahduttava haju. Yhdiste reagoi veden kanssa muodostaen formaldehydiä ja vetykloridia. Bis(kloorimetyyli)eetteri ärsyttää erittäin voimakkaasti hengitysteitä, silmiä ja ihoa ja aineelle altistumisesta voi seurata voimakasta kurkkukipua, hengityksen vaikeutumista, keuhkovaurioita ja syövytysvammoja. Yhdisteen tiedetään olevan karsinogeeninen ja mutageeninen ja aineelle altistuminen nostaa keuhkosyöpään sairastumisen riskiä.


title: Bis(kloorimetyyli)eetteri

text: Bis(kloorimetyyli)eetteriä valmistetaan paraformaldehydin ja väkevän rikkihapon vetykloridin tai klooririkkihapon seoksen välisellä reaktiolla noin 26–28 °C:n lämpötilassa. Yhdistettä muodostuu myös kloorimetyylimetyylieetterin valmistuksen sivutuotteena.


title: Bis(kloorimetyyli)eetteri

text: Aikaisemmin bis(kloorimetyylimetyyli)eetteriä on käytetty suuria määriä monien polymeerien, hartsien ja tekstiilien valmistuksessa. Sen suuren myrkyllisyyden ja karsinogeenisuuden vuoksi sen käyttö on kuitenkin nykyään hyvin rajoitettua. Esimerkiksi Suomessa yhdistettä saa käyttää ainoastaan tutkimustarkoituksiin. Orgaanisissa synteeseissä bis(kloorimetyyli)eetteriä voidaan käyttää kloorimetyyliryhmän liittämiseen vaikeasti kloorimetyloituvien yhdisteiden kuten aromaattisten yhdisteiden ja anilidien tapauksessa, jotka eivät reagoi formaldehydin ja vetykloridin seoksen kanssa, tai happea sisältävien heterosyklisten yhdisteiden synteesiin.


title: Domen Prevc

text: Domen Prevc (s. 4. kesäkuuta 1999 Kranj) on slovenialainen mäkihyppääjä, joka edustaa SK Triglav Kranjia.


title: Domen Prevc

text: Prevc saavutti lentomäen MM-kilpailuissa Oberstdorfissa 2018 hopeaa joukkuekilpailussa.


title: Domen Prevc

text: Prevc debytoi mäkihypyn maailmancupissa marraskuussa 2015 sijoittuen Klingenthalin joukkuemäessä Slovenian kanssa toiseksi. Henkilökohtaisella tasolla hän debytoi seuraavana päivänä sijoittuen suurmäen kilpailussa kahdeksanneksi ja saavuttaen heti ensimmäiset maailmancupin pisteensä. Ensimmäisen palkintosijansa hän saavutti Engelbergissä joulukuussa 2015 sijoituttuaan toiseksi. Hän sijoittui samalla kaudella toiseksi myös Sapporon ensimmäisessä kilpailussa. Ensimmäisen voittonsa hän saavutti marraskuussa 2016 Rukalla. Samalla kaudella hän voitti myös Klingenthalissa, Lillehammerin ensimmäisen kilpailun sekä Engelbergin toisen kilpailun, sijoittui toiseksi Engelbergin ensimmäisessä kilpailussa ja kolmanneksi Wisłan toisessa kilpailussa. Maailmancupin kokonaiskilpailussa hän oli kaudella 2016–2017 kuudes.


title: Domen Prevc

text: Continental Cupissa Prevc debytoi heinäkuussa 2014 synnyinkaupungissaan. Avausvoittonsa hän saavutti lokakuussa 2015 Klingenthalissa.


title: Domen Prevc

text: Prevc saavutti hopeaa normaalimäestä Niko Kytösahon jälkeen ja kultaa joukkuemäestä vuoden 2015 Euroopan nuorten olympiafestivaaleilta. Lisäksi hän saavutti hopeaa nuorten MM-kisojen normaalimäestä sekä kultaa sekajoukkuemäestä Râșnovissa 2016.


title: Domen Prevc

text: Myös Prevcin isoveljet Peter ja Cene ovat mäkihyppääjiä ja Peter myös olympia- ja MM-mitalisti.


title: Prevc

text: Prevc on pääosin Sloveniassa käytössä oleva sukunimi. Se on muun muassa seuraavien henkilöiden sukunimi:


title: Sitter

text: Sitter on joki Koillis-Sveitsissä. Se on Thurin sivujoki. Joen pituus on 58 km. Se saa alkunsa Appenzellin Alpeilta, Säntiksen koillispuolelta. Sitterin alkujoet ovat Brüelbach, Wissbach ja Schwendibach, jotka yhdistyvät Sitteriksi Schwenden Weissbadissa. Joki laskee Thuriin Bischofszellissa, Sankt Gallenin luoteispuolella.


title: Sitter

text: Sitter virtaa Appenzell Innerrhodenin, Appenzell Ausserrhodenin, Sankt Gallenin ja Thurgaun kantonien alueilla. Isoimmat paikkakunnat joen varrella ovat Appenzell ja Sankt Gallen.


title: Sitter

text: Sitterissä ja sen sivujoessa, Urnäschissä, on yhteensä seitsemän vesivoimalaa.


title: Sitter

text: Sitterin virtaama keskijuoksulla Sankt Gallenissa on noin 10 m³/s.


title: Henry Koski

text: Henry Koski (1887 Orivesi – 1952 Superior, Wisconsin) oli amerikansuomalainen toimittaja sekä työväen- ja osuustoimintaliikkeen vaikuttaja.


title: Henry Koski

text: Vuokraviljelijän perheeseen syntynyt Koski muutti Yhdysvaltoihin vuonna 1907, työskenteli metsä- ja kaivostyöläisenä ja liittyi sosialistiseen liikkeeseen. Hän toimi ammattiliiton virkailijana ja "Työmiehen" toimittajana ja liittyi 1920-luvun alussa kommunistiseen liikkeeseen. Vuosina 1923–1926 Koski oli "Työmiehen" päätoimittaja. Hän erosi Yhdysvaltain Suomalaisesta Työväenjärjestöstä ja kommunistipuolueesta amerikansuomalaisesta Keskusosuuskunnasta käydyn taistelun aikana. Sen jälkeen Koski toimi Keskusosuuskunnan johdossa ja työskenteli "Työväen Osuustoimintalehden" toimittajana.


title: Mathew Belcher

text: Mathew "Mat" Belcher (s. 20. syyskuuta 1982 Gold Coast, Queensland) on australialainen kilpapurjehduksen olympiavoittaja ja maailmanmestari. Belcher on 173 senttimetriä pitkä ja 62 kilogrammaa painava.


title: Mathew Belcher

text: Belcher voitti Malcom Pagen kanssa kultaa 470-luokasta vuoden 2012 kesäolympialaisista Lontoosta. MM-kilpailuista Belcherillä on yksi kulta 420-luokasta vuodelta 2000 ja kuusi kultaa 470-luokasta. Vuoden 2012 olympialaisten jälkeen Belcherin uudeksi pariksi tuli Will Ryan.


title: Mathew Belcher

text: Belcherin valmentajana toimii Victor Kovalenko. Hän aloitti purjehduksen seitsenvuotiaana.


title: Arnold Veimer

text: Arnold Veimer (20. kesäkuuta 1903 Tallinna – 3. maaliskuuta 1977 Tallinna) oli vuosina 1944-1951 Neuvosto-Viron ministerineuvoston puheenjohtajana.


title: Arnold Veimer

text: Arnold Veimer kävi koulunsa Raplan maakunnassa Vahastussa. Hän kävi lukion Tallinnassa silloisessa Poikien humanistisessa lukiossa. Hän oli liittynyt vallankumoukseliseen kommunistiseen liikkeeseen jo vuonna 1919 ja liittyi maanalaiseen Viron kommunistiseen puolueeseen 1922. Marraskuussa 1924 Veimer tuomittiin useiden muiden kommunistien kanssa n.s. 149 prosessissa elinkautiseen vankeuteen.


title: Arnold Veimer

text: Vankeutta kesti aina vuoteen 1938, jolloin presidentti Päts armahti yleisessä armahduksessa myös kommunistit.


title: Arnold Veimer

text: Neuvostoliiton miehitettyä Viron tasavallan Viron kommunistinen puolue nousi maan alta 4. heinäkuuta 1940 kärjessään Karl Säre ja Johannes Lauristin. Kommunistien vallanottoon kuului liittyminen Neuvostoliittoon, jota varten muodostettu riikivolikogun valtuuskunta kävi 23. heinäkuuta anomassa liittymistä Neuvostoliittoon. Uusi Neuvosto-Viron kansankomissaarien neuvosto esimiehenään Johannes Lauristin muodostettiin 25. elokuuta 1940. Veimer oli aktiivisti mukana kesällä 1940 tapahtuneessa virolaisen teollisuuden kansallistamisessa. Veimer valittiin Lauristinin johtamaan Neuvosto-Viron ensimmäiseen kansankommissaarien neuvostoon kevyestä teollisuudesta vastaavaksi kansankomissaariksi. Hänet valittiin keväällä 1941 Viron kommunistipuolueen keskuskomitean jäseneksi. Hän suoritti vuonna 1941 Tarton yliopiston taloustieteellisessä tiedekunnassa loppuutukinnon keväällä 1941.


title: Arnold Veimer

text: Saksalaisten hyökättyä kesällä 1941 Neuvostoliittoon Veimer johti Tallinnassa elokuussa 1941 tapahtunutta tuhoamista yhdessä NKVD:n kanssa ennen vetäytymistä kaupungista. Alkuvuodesta 1942 kansankomissaarit jatkoivat Venäjällä toimintaansa. Veimer toimi sodan aikana Lauristinin elokuussa 1941 tapahtuneen kuoleman jälkeen kansankomissaarien neuvoston esimiehen sijaisena vuosina 1942-1944.


title: Arnold Veimer

text: Puna-armeijan vallattua Viron syys-lokakuussa 1944 neuvostovalta pystytettiin uudelleen, ja Veimeristä tuli Neuvosto-Viron kansankomissaarien neuvoston esimies, joka vuonna 1946 muutettiin ministerineuvostoksi ja Veimer oli siis pääministeri.


title: Arnold Veimer

text: Tähän ajanjaksoon liittyy maaliskuun 1949 kyyditykset, joissa maaseudun itsenäisten tilojen perheitä kyyditettiin Siperiaan, koska maatalouden kollektivointi oli tapahtunut Neuvostoliiton kommunistijohdon mielestä liian hitaasti. Veimer oli mukana hyväksymässä yli 20 000 virolaisen kyyditetyn allekirjoituksellaan pääministerinä.


title: Arnold Veimer

text: Maaliskuussa 1950 tapahtunut Viron kommunistisen puoluejohtajan Nikolai Karotammin syrjäyttäminen aiheutti laajan puhdistuksen Neuvosto-Viron silloisessa kommunistisessa johdossa. Veimerin kohtalo verrattuna Neuvostoliitossa tapahtuneisiin aiempiin puhdistuksiin oli helppo, sillä hän koki vain arvonalennuksen. Veimer siirrettiin Neuvosto-Viron tiedeakatemian osastonjohtajaksi. Tässä tehtävässä hän oli vuosina 1951-1952.


title: Arnold Veimer

text: Stalinin kuolemaa seuranneen suojasään seurauksena Veimer palasi vuonna 1957 Neuvosto-Viron hallituksen alaisen talousneuvoston puheenjohtaja. Vuosina 1968-1973 hän johti Neuvosto-Viron tiedeakatemiaa.


title: Arnold Veimer

text: Arnold Veimer valittiin Neuvosto-Viron korkeimpaan neuvostoon vuosiksi 1940-1955 ja 1967-1977 ja Neuvostoliiton korkeimpaan neuvostoon 1941-1954 ja 1958-1966. Hänet palkittiin vuonna 1970 arvonimellä "Neuvosto-Viron ansioitunut tiedemies" ja vuonna 1973 hänestä tuli Sosialistisen työn sankari.


title: Arnold Veimer

text: Arnold Viemer kuoli vuonna 1977, ja hänet haudattiin Tallinnan Metsaäkalmistuun.


title: Arnold Veimer

text: Veimerin kuoleman jälkeen hänen muistoaan kunnioitettiin Neuvosto-Virossa nimeämällä Tallinnan """Kivila tänav""" Arnold Veimeri tänaviksi vuosiksi 1981-1995. Myös lämpö- ja sähköfysikaalinen instituutti sai hänen nimen vuonna 1984. Neuvostovirolainen tutkimusalus nimettiin ""Arnold Veimeriksi"", mutta Viron uudelleenitsenäistyttyä laiva sai nimen ""Livonia"" tehden turistimatkoja Etelä-Amerikasta Antarktikselle. Vuonna 1996 Livonia myytiin Ruotsin merivoimille.


title: Áiligas

text: Áiligas on saamelaisessa muinaisuskossa termi, jolla on viitattu eräänlaiseen pyhään. "Áiligas" on ilmeisesti myöhäinen germaaninen lainasana. Se on todennäköisesti luonteeltaankin varsin myöhään syntynyt saamelaiseen kulttuuriperinteeseen. Se lieneekin varsin abstraktia pyhyyttä ja lähempänä länsimaista pyhää kuin toinen saamelainen pyhän käsite, "bassi". "Áiligas" näyttää liittyvän korkeiden paikkojen topografiaan, sillä esimerkiksi Suomen Lapissa Utsjoen alueella on kolme Ailigas-nimistä tunturia pyhän maamerkkeihinä.


title: Édouard Baer

text: Édouard Baer (s. 1. joulukuuta 1966 Pariisi) on ranskalainen näyttelijä, joka tunnetaan erityisesti roolistaan Asterix elokuvassa "Asterix ja Obelix Britanniassa" ja aiemmin ilmestyneessä elokuvassa "Asterix ja Obelix – Tehtävä Kleopatra" (ohjaajalta Alain Chabat) hänen roolinsa oli Otis. Édouard on näytellyt useassa muussakin elokuvassa. Hänellä on aiemmasta suhteesta 7–8-vuotias tytär, ja keväällä 2015 hänen uutisoitiin olevan yhdessä näyttelijä Sandrine Kiberlainin kanssa.


title: Bassi (pyhä)

text: Bassi oli saamelaisessa muinaisuskossa termi, joka tarkoitti eräänlaista pyhää.


title: Bassi (pyhä)

text: Kielentutkijoiden mukaan "bassi" on pronssikautinen (n. 1300–500 eaa.) lainasana. Kantagermaanin sana "*wīha", joka tarkoittaa erotettua, merkittyä tai rajattua, olisi kulkeutunut varhaiskantasuomeen muodossa "*püšä", josta olisi kehittynyt sekä suomen kielen sana ’pyhä’ että saamen ’bassi’.


title: Bassi (pyhä)

text: "Bassi" on tarkoittanut varsin yleisluonteista pyhää. Sillä on viitattu usein tuntureihin ja järviin, joissa asui niin sanottuja "sáiva"-henkilö. Myös seitoihin on viitattu usein "bassi"-sanalla. Se lienee todennäköisesti merkinnyt "áiligas"-pyhyyttä henkilökohtaiseen, suku- tai perhekohtaiseen palvontaan.


Amerikan Suomalainen Kansanvallan Liitto () oli vuonna 1940 perustettu amerikansuomalainen, alkujaan sosiaalidemokraattinen kulttuurijärjestö.


title: Amerikan Suomalainen Kansanvallan Liitto

text: Amerikan Suomalaisen Sosialistijärjestön hajaantuessa 1920-luvun alussa sen enemmistö liittyi kommunisteihin ja perusti myöhemmin Yhdysvaltain Suomalaisen Työväenjärjestön. Amerikan sosialistipuolueen kannattajat perustivat Yhdysvaltain Sosialistipuolueen Suomalaisen Järjestön, joka irtautui puolueesta sen suuntataistelujen aikana 1930-luvun puolivälissä. Vuonna 1940 amerikansuomalaiset sosialistit perustivat Amerikan Suomalaisen Kansanvallan Liiton, jonka tehtäviksi määriteltiin demokratian puolustaminen, suomenkielisen seura- ja kulttuuritoiminnan ylläpitäminen sekä entisen kotimaan avustaminen. Toisen maailmansodan jälkeen liitto asettui kannattamaan myös poliittisia ja taloudellisia uudistuksia sosiaalidemokraattisen aatemaailman pohjalta.


text: Noin puolitoista tuhatta jäsentä ja 32 osastoa käsittänyt liitto jaettiin Uuden-Englannin, New Yorkin ja Ohion alueisiin. Sen sihteereinä työskentelivät aluksi William N. Reivo, vuosina 1942–1944 Oskari Tokoi ja myöhemmin Elis Sulkanen. Liiton äänenkannattajina toimivat Massachusettsin Fitchburgissa julkaistu "Raivaaja" ja vuoteen 1948 saakka myös Duluthissa ilmestynyt "Päivälehti".


text: Jäsenistön ikääntymisen myötä Kansanvallan Liiton toiminta alkoi pian hiipua. Se loppui 1980-luvulla, vaikka muodollisesti järjestö oli olemassa vielä seuraavallakin vuosikymmenellä.


title: Elektroniikkapeli

text:
Elektroniikkapeli on nestekidenäytöllä varustettu pienikokoinen, usein taskuun mahtuva pelilaite, joka on suunniteltu vain yhtä peliä varten. Elektroniikkapelien valtakausi oli 1980-luvulla, ja niiden seuraajaksi tulivat 1990-luvun taitteessa käsikonsolit. Elektroniikkapelejä valmistetaan vielä tänäkin päivänä, mutta ne ovat yleensä halpoja ja sekundalaatuisia.
Ensimmäisiä ja myös tunnetuimpia elektroniikkapelejä olivat Nintendon Game & Watch -pelit, jotka esiteltiin 1970-luvun lopulla. Pelien grafiikka oli mustavalkoista johtuen LCD-teknologiasta, mutta näyttöjen taustoissa saatettiin käyttää värejä. Elektroniikkapeleistä kehitettiin useita erilaisia malleja, viimeisimpänä taitettavat mallit, joissa saattoi olla jopa kolme erillistä näyttöä pelin eri tasoja varten. Laitteiden koko grafiikka oli suunniteltu vain yhtä peliä varten, eikä peliä voinut vaihtaa. Äänet olivat yksi- tai kaksikanavaisia. Peleistä saattoi löytyä myös lisätoimintoja, kuten kellonajan ja päivämäärän näyttö sekä herätysajastin. Tunnetuimpia elektroniikkapelejä olivat Nintendon Donkey Kong ja Mario Bros. sekä Atarin Space Invaders.


title: Elektroniikkapeli

text: 1980-luvulla monet yritykset valmistivat elektroniikkapelejä, tunnetuimpina näistä mm. Atari, Casio, Konami, Mattel, Nintendo ja Texas Instruments.


title: James Chapman

text: James Chapman voi tarkoittaa seuraavia:


title: Mikko Takala

text: Mikko Takala (s. 29. toukokuuta 1986) on suomalainen futsalpelaaja, joka edustaa Futsal-liigassa pelaavaa Ilves FS:tä. Takala on 178 senttimetriä pitkä ja painaa 76 kilogrammaa.


title: Mikko Takala

text: Takala aloitti uransa FC Gepardissa, jossa hän pelasi vuodet 2003–2007. Kauden 2007–2008 hän pelasi valkeakoskelaisessa Futsal Mad Maxissa. Vuonna 2008 Takala siirtyi Kampuksen Dynamoon. Hän pelasi seurassa seitsemän vuotta voittaen kolme SM-hopeaa ja yhden -pronssin. Marraskuussa 2015 Takala solmi sopimuksen Futsal-liigan Ilves FS:n kanssa.


title: Mikko Takala

text: Takalan kasvattajaseura on toijalainen TP-49.


title: James Chapman (tutkija)

text: James Chapman on Leicesterin yliopiston elokuvatutkimuksen professori.


title: James Chapman (tutkija)

text: Chapman opiskeli historiaa ja elokuvatutkimusta East Anglian yliopistossa. Hän väitteli Lancasterin yliopistossa Britannian toisen maailmansodan aikaisesta propagandaelokuvasta. Vuodesta 1996 alkaen hän toimi Open Universityssä, jossa hän oli perustamassa oppilaitoksen ensimmäistä elokuva- ja televisiohistorian kurssia.


title: James Chapman (tutkija)

text: Chapmanistä tuli Leicesterin yliopiston ensimmäinen elokuvatutkimuksen professori vuonna 2006 ja Historical Journal of Film, Radio and Televisionin toimittaja vuonna 2010. Hän on International Association for Media and Historyn neuvoston jäsen.


title: James Chapman (tutkija)

text: Chapman tutkii pääasiassa Britannian populaarikulttuuria ja etenkin elokuva- ja televisiohistoriaa. Hän on kiinnostunut median propagandaroolista, historian ja sodan esittämisestä mediassa ja viihteen kulttuuripolitiikasta, jonka suhteen hän on tutkinut muun muassa Dick Bartonia, Dan Darea, James Bondia, The Avengersia ja Doctor Whota. Chapman on myös kirjoittanut kirjan Britannian sarjakuvien kulttuurihistoriasta ja tutkinut tieteiselokuvia sekä uutta brittiläistä televisiodraamaa.


title: William N. Reivo

text: William Nikolai Reivo (16. syyskuuta 1883 Laitila – 1958 Broward, Florida) oli amerikansuomalainen toimittaja ja työväenliikkeen vaikuttaja.


title: William N. Reivo

text: Reivo kävi kansakoulun ja muutti Yhdysvaltoihin vuonna 1901. Hän työskenteli kaivosmiehenä ja liittyi Amerikan sosialistipuolueeseen. Reivo oli "Toverin" päätoimittajana vuonna 1914. Hän työskenteli Yhdysvaltain Sosialistipuolueen Suomalaisen Järjestön ja sen seuraajan Amerikan Suomalaisen Kansanvallan Liiton pääsihteerinä vuosina 1922–1942. Toisen maailmansodan aikana 1942–1945 Reivo vastasi Yhdysvaltojen Suomeen suuntaamista radiolähetyksistä. Vuonna 1946 hän liittyi "Raivaajan" toimituskuntaan ja työskenteli lehden liikkeenhoitajana. Vuonna 1948 Reivosta tuli fitchburgilaisen Työläisten Luottoyhdistyksen ("Workers’ Credit Union") rahastonhoitaja.


title: Ruutuhyppely

text: Ruutuhyppely on vanha perinneleikki, jota on leikitty kouluissa, päiväkodeissa ja kotipihoilla jo satojen vuosien ajan. Variaatioita ja leikkiperinteitä on olemassa useita erilaisia. Tavallisimmin käytetään kymmenruutuista pelialustaa. Peliin osallistuu kerralla vähintään kaksi, lähteistä riippuen enintään kymmenen henkilöä.


title: Ruutuhyppely

text: Hyppyruudukkoa varten tarvitaan tasainen alusta. Aiemmin ruudukot piirrettiin usein kepillä hiekkaan, mutta nykyään ne tehdään usein liiduilla asfalttiin tai kiveykseen. Ruutuja on kahdenlaisia: yksittäisiä ruutuja, joihin hypätään yhdellä jalalla sekä kaksoisruutuja, joihin hypätään tasajalkaa niin, että molemmille jaloille on oma ruutunsa. Kaksoisruutujen määrä riippuu hyppyruudukon pituudesta. Kymmenruutuinen pelialusta päättyy usein pyöreänmuotoiseen kaksoisruutuun, jossa pelaajan on tarkoitus kääntyä ympäri.


title: Ruutuhyppely

text: Ruudukon lisäksi jokainen osallistuja tarvitsee pelimerkikseen pienen kiven.


title: Ruutuhyppely

text: Ensimmäinen leikkijä heittää kivensä ruutuun 1 ja hyppää siihen yhdellä jalalla, nostaa kiven yhä yhdellä jalalla seisten ja hyppää takaisin aloitusviivan taakse. Hyppäävä jalka ei saa osua viivalle, eikä ilmassa oleva jalka koskettaa maata. Jos tämä onnistuu, leikkijä saa jatkaa. Hän heittää kiven ruutuun kaksi ja jatkaa itse perässä tarvittaessa ruutua yksi apuna käyttäen.


title: Ruutuhyppely

text: Näin jatketaan kunnes leikkijä tekee virheen. Virhe tapahtuu, jos heittää kiven väärään ruutuun, hyppää viivalle, horjahtaa tai ottaa toisella jalalla maasta tukea. Virheen jälkeen on seuraavan leikkijän vuoro.


title: Ruutuhyppely

text: Leikin voittaa se, joka on ensimmäisenä heittänyt kiven joka ruutuun ja hyppinyt yhdellä jalalla ruudukon läpi.


title: Ruutuhyppely

text: Joissakin variaatioissa nimenomaan vältetään hyppäämästä kiven merkitsemään ruutuun. Tällöin leikkijä hyppii joka kierroksella koko ruudukon läpi yhtä ruutua lukuun ottamatta. Käännyttyään ruudukon päässä leikkijä suuntaa takaisin ja nostaa matkalla kiven mukaansa osumatta kuitenkaan kyseiseen ruutuun.


title: Jorge Jesus

text: Jorge Fernando Pinheiro de Jesus (s. 24. heinäkuuta 1954 Amadora) on portugalilainen uransa päättänyt jalkapalloilija ja nykyinen jalkapallovalmentaja. Nykyisin hän toimii saudiarabialaisen Al-Hilalin päävalmentajana.


title: Jorge Jesus

text: Jesus, jonka isä pelasi 40-luvulla Sporting CP:ssä, aloitti uransa juuri Sportingissa, jonka edustusjoukkueessa hän pelasi 12 ottelua tehden yhden maalin kaudella 1975–1976. Hän pelasi urallaan 17 vuoden aikana 13 eri seurassa. Portugalin pääsarjassa Primeira Ligassa kausia kertyi yhdeksän. Jesus päätti uransa vuonna 1990 alasarjojen Almancilensessä. Pelipaikaltaan hän oli oikea keskikenttäpelaaja.


title: Jorge Jesus

text: Jesus aloitti valmentajanuransa heti pelaajauransa päätyttyä alasarjojen Amora FC:ssä, jonka kanssa hän voitti Segunda Divisão B:n kaudella 1991–1992. Toisessa työpaikassaan, FC Felgueirasissa Jesus nosti seuran pääsarjatasolle ja sai näin ensimmäistä kertaa pääsarjakokemusta valmentajana. Hän toimi Felgueirasin valmentajana vuodet 1993–1996 ja 1997–1998. Vuonna 2008 Jesus voitti SC Bragan kanssa UEFA Intertoto Cupin.


title: Jorge Jesus

text: Vuonna 2009 SL Benfica palkkasi Jesusin valmentajakseen. Hän voitti seuran kanssa kuuden vuoden aikana kolme Primeira Ligan mestaruutta, yhden Portugalin cupin, viisi Taça da Ligaa, yhden Supertaça Cândido de Oliveiran ja oli kahdesti Eurooppa-liigan finaalissa. Yhteensä Jesus valmensi Benficaa 319 ottelussa.


title: Jorge Jesus

text: Kesällä 2015 Jesus siirtyi Benfican paikallisvastustajan Sporting CP:n valmentajaksi sopimuskauden ollessa kesken. Benfica haastoi Jesusin oikeuteen ja asia käsitellään kesällä 2016. Jesus voitti Sportingin kanssa heti Supertaça Cândido de Oliveiran. Tulevilla kausilla Jesus ei onnistunut luotsaamaan Sportingia mestaruuteen, vaan tuloksena oli yksi kakkossija ja kasi perättäistä kolmossijaa Portugalin liigassa. Kaudella 2017–2018 joukkue hävisi Portugalin cupin finaalin, mutta voitti Taça da Ligan mestaruuden. 15. toukokuuta 2018 Jesus, apuvalmentaja Raul José ja muutamat joukkueen pelaajat loukkaantuivat, kun seuran kannattajat murtautuivat harjoituskeskukseen ja kävivät väkivalloin käsiksi joukkueen jäseniin. Kesäkuun alussa 2018 Jesus jätti Sportingin ja siirtyi Saudi-Arabiaan Al-Hilalin päävalmentajaksi.


title: Jorge Jesus

text: Amora FC


title: Jorge Jesus

text: SC Braga


title: Jorge Jesus

text: SL Benfica


title: Jorge Jesus

text: Sporting CP


title: Jaakko Jokinen

text: Jaakko Jokinen (s. 17. heinäkuuta 1993 Jämsä) on suomalainen jääkiekkopuolustaja, joka pelaa SM-liigajoukkue JYPissä.


title: Jaakko Jokinen

text: Jokinen on Jämsän Kiekko-Susien kasvatti. Hän siirtyi kuitenkin jo melko varhain JYPin junioreihin. Hän toimi kaudella 2008–2009 seuran C-nuorten kapteenina. Kauden 2009–2010 päätteeksi Jokinen voitti B-nuorten I-divisioonan hopeaa ja kausi 2010–2011 päättyi A-nuorten Suomenmestaruuteen. Kaudella 2011–2012 hän debytoi miesten peleissä pelattuaan yhdeksän Mestis-ottelua JYP-Akatemiassa ilman tehopisteitä.


title: Jaakko Jokinen

text: Kaudeksi 2012–2013 Jokinen teki Mestis-sopimuksen JYP-Akatemian kanssa. Hänen tulokaskautensa toi siellä 30 runkosarjaottelussa tehot 2+4=6. Kaudeksi 2015–2016 Jokinen nimettiin JYP-Akatemian varakapteeniksi. Hän debytoi kauden aikana myös JYPin SM-liigajoukkueessa. Jokinen teki liigadebyyttinsä loukkaantumissuman aikana 20. marraskuuta 2015 Pelicansia vastaan. Hän sai ottelussa jääaikaa 11.06 minuuttia. Jokinen jäi lopulta loppukaudeksi JYPin SM-liigavahvuuteen ja teki maaliskuussa 2016 kaksivuotisen jatkosopimuksen joukkueen kanssa. Noin viikkoa myöhemmin hän teki liigauransa avausmaalin 8. maaliskuuta 2016 runkosarjan toiseksi viimeisellä kierroksella vieraissa Oulun Kärppiä vastaan. Jokisen osuma jäi JYPin 2–4-voittoon päättyneen ottelun ratkaisumaaliksi. Kaikkiaan hänen tulokaskautensa SM-liigassa toi 22 runkosarja- ja yhdeksässä playoff-ottelussa tehot 1+5=6.


title: Jaakko Jokinen

text: Jokinen jäi kaudella 2016–2017 JYPissä pieneen rooliin ja pelasi vain yhdeksän SM-liigaottelua. Hän pelasi kauden aikana 11 ottelua JYP-Akatemian vahvuudessa. Lokakuussa 2017 Jokinen teki JYPin kanssa kaksivuotisen, kevääseen 2020 asti ulottuvan jatkosopimuksen. Ensimmäisellä kokonaisella SM-liigakaudellaan 2017–2018 hän teki 51 runkosarja- ja kahdessa playoff-ottelussa tehot 2+6=8. Jokinen voitti kauden aikana myös Mestarien liigan mestaruuden.


title: DJ Splash

text: Nicholas Fisker Nielsen (s. 1991), tunnetaan paremmin taiteilijanimellään DJ Splash on tanskalainen DJ ja remixaaja. DJ Splash on useimmiten julkaissut remix-kappaleita kokonaan omissa nimissään.


title: Luettelo parhaiten myyneistä videopeleistä

text: Tämä on luettelo parhaiten myyneistä videopeleistä. Jokaisen pelikonsolin kohdalla on eroteltu kymmenen parhaiten myynyttä videopeliä.


text: Tietokonepelien parhaiten myyneet alustoittain.


title: Videopelaaja

text: Videopelaaja on henkilö, joka pelaa videopelejä. Pelaajan erottaa muista mediamuotojen käyttäjistä toimijuus, sillä pelaaja ei ole passiivinen vastaanottaja tai tulkitsija.


title: Videopelaaja

text: Kasuaalipelaajalla viitataan pelaajiin, jotka pelaavat kasuaalipelejä, mutta sillä voidaan viitata myös pelaajiin, jotka pelaavat säännöllisesti mutta vain vähän kerrallaan. Kasuaalipelaaja ei välttämättä pidä pelaamista harrastuksenaan.


title: Videopelaaja

text: Peliharrastaja pitää videopelien pelaamista harrastuksenaan.


title: Videopelaaja

text: Hardcorepelaajat käyttävät paljon aikaa videopelien pelaamiseen.


title: Videopelaaja

text: Elektronisen urheilun harrastajat pelaavat videopelejä ammattillisesti, kun he ovat työsuhteessa tai osana jotain yhdistystä ja osallistuvat kansainvälisiin kilpailuihin tavoitteenaan menestyä.


title: Pelaaminen

text: Pelaaminen tarkoittaa pelien pelaamista:


title: Kinect Adventures!

text: Kinect Adventures! on Microsoft Studiosin julkaisema ja Good Science Studion kehittämä seikkailu- ja urheilupeli. Peli on julkaistu vain Xbox 360:lle. Se julkaistiin marraskuussa 2010. Peli on Xbox 360 -konsolin eniten myydyin peli: sitä on myyty yhteensä 21,60 miljoonaa kappaletta.


title: Kinect Adventures!

text: Peli vaatii Kinect-laitteen.


title: Pokémon: Advanced Battle

text: Pokémon: Advanced Battle on televisiosarja Pokémonin kahdeksannen tuotantokauden nimi.


title: Pokémon: Advanced Battle

text: Kausi alkoi Suomessa 9. kesäkuuta 2007 jaksolla "Viisas Clamperl", ja päättyi 31. toukokuuta 2008 jaksoon "Pasta la Vista". Jaksojen lisäksi MTV3 näytti 7. joulukuuta 2007 sarjan kymmenvuotisen taipaleen kunniaksi tehdyn TV-spesiaalin "". Suomessa tämä oli ensimmäinen ja myös ainoa Dubbermanin jälkiäänittämä kausi.


title: Pokémon: Advanced Battle

text: Kausi alkoi Kids' WB!:llä Yhdysvalloissa 17. syyskuuta 2005 jaksolla "Clamperl of Wisdom". Kahdeksas tuotantokausi käsitti 53 jaksoa, joka päättyi jaksoon "Pasta La Vista!" 8. heinäkuuta 2006. Kausi oli viimeinen, jonka englanninkielisestä jälkiäänityksestä vastasi 4Kids Entertainment. Yhdeksännestä kaudesta lähtien sarjaa on dubannut englanniksi The Pokémon Company International, Inc.


title: Teen Spirit

text: Teen Spirit on Gil Jungerin ohjaama televisioelokuva, jonka ensi-ilta oli ABC Family -kanavalla 7. elokuuta 2011. Pääosissa näyttelevät Cassie Scerbo ja Lindsey Shaw. Elokuvan tarina kertoo koulun suosituimmasta tytöstä, joka kuolee onnettomuudessa, mutta voi pelastaa sielunsa auttamalla koulun hyljeksityimmän tytön tanssiaisten kuningattareksi.


title: Alison Cerutti

text: Alison Conte Cerutti (s. 7. joulukuuta 1986 Vitória) on brasilialainen rantalentopallon olympiavoittaja ja maailmanmestari. 203 senttimetriä pitkän ja 110 kilogrammaa painavan Ceruttin parina toimii nykyisin Bruno Oscar Schmidt.


title: Alison Cerutti

text: Cerutti saavutti Emanuel Regon kanssa hopeaa vuoden 2012 kesäolympialaisista Lontoosta. Vuoden 2016 kesäolympialaisista Rio de Janeirosta Cerutti voitti kultaa Schmidtin kanssa. MM-kilpailuista Cerutti on saavuttanut kaksi kultaa, vuosilta 2011 Regon kanssa ja 2015 Schmidtin kanssa, sekä yhden hopean vuodelta 2009. Pan-Amerikan kisoista hänellä on yksi kulta vuodelta 2011.


title: Hinterkaifeck

text: Hinterkaifeck oli Saksassa sijaitseva maatila, jossa tapahtui perjantaina 31. maaliskuuta 1922 yksi Saksan tunnetuimpia, ja yhä selvittämättä oleva usean ihmisen surma. Teossa sai surmansa kuusi ihmistä. Tekoaseena oli kuokka.


title: Hinterkaifeck

text: Uhrit olivat (suluissa ikä): talon isäntä Andreas Gruber (63), hänen vaimonsa Cäzilia (72), heidän leskityttärensä Viktoria Gabriel (35), Viktorian lapsi Cäzilia (7) (huomioi, että Cäzilia-nimisiä oli kaksi), Josef (2) sekä talon uusi piika Maria Baumgartner (44).


title: Hinterkaifeck

text: Maatilan nimi ei ollut virallisesti Hinterkaifeck. Nimi "Kaifeck" viittaa lähellä olevaan kylään, ja "Hinter (suom. takana)" on yksi saksan kielen prepositioista. Tila purettiin seuraavana vuonna, 1923.


title: Hinterkaifeck

text: Muutama päivä ennen surmia, talon isäntä Gruber kertoi naapureilleen havainneen lumessa jalanjälkiä, jotka tulivat viereisestä metsästä maatilalle. Hän ei havainnut jalanjälkiä takaisin päin, eikä kukaan tiennyt kenenkään ulkopuolisen käyneen syrjäisellä maatilalla. Hänen kerrotaan myös kertoneen ullakolta kuuluvia askelten ääniä. Tilalta löytyi myös tuntemattomia sanomalehtiä. Lisäksi talon avain oli kadoksissa ennen murhia.


title: Hinterkaifeck

text: Puoli vuotta aiemmin tilan piika jätti tilan väitettyään vahvasti että tilalla kummittelee. Uusi piika, Maria Baumgartner (44), saapuikin tilalle 31. maaliskuuta 1922, vain tunteja ennen surmaa (joskin tarkka tapahtuma-aika on tuntematon).


title: Hinterkaifeck

text: Teon tekotavasta on muutamia teorioita, joista yksi uskottavimmista on se, että uhrit houkuteltiin yksi kerrallaan latoon, jossa heidät surmattiin. Tämän jälkeen surmaaja olisi tappanut talossa sisällä nukkuneet Josefin sekä Maria Baumgartnerin.


title: Hinterkaifeck

text: Rikos huomattiin viiden päivän kuluttua, 4. huhtikuuta, kun naapurit menivät tilalle ihmeteltyään, että yhtäkään talon asukasta ei oltu nähty muutamaan päivään. Naapurit kuitenkin kertoivat nähneensä talon savupiipusta nousseen savua viikonlopun aikana. Tilan karja oli myös ruokittu.


title: Hinterkaifeck

text: Teon motiiviksi arveltiin ryöstöä, mutta talon rahakätkön löydyttyä, arveltiin ettei ryöstö voinut olla motiivina. Talossa pidemmän aikaa ollut henkilö olisi taatusti halutessaan sen löytänyt.


title: Hinterkaifeck

text: Ruumiinavaukissa todettiin Cäzilian olleen elossa muutamia tunteja teon jälkeen.


title: Hinterkaifeck

text: Rikosta yritettiin selvittää vuonna 2007 nykyaikaisilla menetelmillä, mutta tutkimukset päättyivät siihen lopputulokseen, ettei niin kauan aikaa sitten tapahtunutta rikosta voitu enää selvittää.


title: Judith Sheindlin

text: Judith Susan ”Judy” Sheindlin (o.s. Blum, s. 21. lokakuuta 1942), joka tunnetaan paremmin nimellä Judge Judy, on yhdysvaltalainen tuomari ja televisiopersoona. Vuodesta 1996 lähtien hän on esiintynyt ohjelmassa "Judge Judy", jossa hän ratkoo henkilöiden välisiä kiistoja. Ennen televisiouraansa Sheindlin toimi yli 20 vuotta syyttäjänä ja tuomarina New Yorkin perheoikeudessa. Hän on yksi parhaiten palkatuista televisiopersoonista Yhdysvalloissa.


title: Judith Sheindlin

text: Sheindlin valmistui New York Law Schoolista, ja aloitti lakiuransa vuonna 1965. Vuodesta 1972 lähtien hän oli syyttäjänä perheoikeudessa New Yorkissa, ja vuonna 1982 kaupungin pormestari Ed Koch nimesi hänet perheoikeuden tuomariksi.


title: Judith Sheindlin

text: Helmikuussa 1993 "Los Angeles Times" kirjoitti Sheidlinistä artikkelin, minkä jälkeen hänestä tehtiin juttu ohjelmaan "60 Minutes". Tämän jälkeen hänelle tarjottiin omaa ohjelmaa. "Judge Judyn" ensiesitys oli 16. syyskuuta 1996. Ohjelmaa levittää CBS Corporationiin kuuluva CBS Television Distribution.


title: Judith Sheindlin

text: Maaliskuussa 2015 Sheindlin teki levitysyhtiön kanssa sopimuksen ohjelman jatkosta vuoteen 2020 asti. Sheindlinille maksetaan palkkaa yli 47 miljoonaa dollaria vuodessa, mikä tekee hänestä yhden Yhdysvaltain parhaiten palkatuista televisiopersoonista. Ohjelmaa katsoo maassa keskimäärin 10 miljoonaa ihmistä viikossa, ja se on katsotuin syndikoitu ohjelma Yhdysvalloissa.


title: Judith Sheindlin

text: Sheindlin asuu miehensä kanssa Naplesin kaupungissa Floridassa ja osan vuodesta Greenwichissä Connecticutissa. Hän matkustaa kaksi kertaa kuussa yksityiskoneella Los Angelesiin, jossa ohjelma kuvataan.


title: Judith Sheindlin

text: Sheindlin ei määrittele itseään feministiksi. Hänen mielestään hän on toiminut yksilönä, eikä hän laske menestystään ryhmän ansioksi. Sheindlinin mielestä jokaisen yksilön sisällä on kyky olla oman tarinansa sankari.


title: Juusto katolle

text: "Juusto katolle" on suomalaisen rap-yhtye Teflon Brothersin kolmas single tulossa olevalta viidenneltä studioalbumilta. Sen julkaisi Universal Music 20. lokakuuta 2015. Kappaleen ovat tehneet yhtyeen jäsenet Mikko "Pyhimys" Kuoppala, Heikki Kuula ja Jani "Voli" Tuohimaa sekä Kyösti Salokorpi ja Jaakko Salovaara. Kappaleella esiintyy myös Setä Tamu.


title: Juusto katolle

text: Kappaleen musiikkivideo julkaistiin YouTubessa 20. marraskuuta 2015. Sen on ohjannut Samu Amunét.


title: Juusto katolle

text: Singlen B-puolena on "Posin kautta" -niminen kappale.


title: Borderlands: The Pre-Sequel!

text: Borderlands: The Pre-Sequel! on 2K Australian ja Gearbox Softwaren kehittämä ensimmäisen persoonan ammuntapeli, jonka 2K Games julkaisi vuonna Microsoft Windowsille, OS X:lle, Linuxille, PlayStation 3:lle, Xbox 360:lle, PlayStation 4:lle ja Xbox Onelle. Peli on "Borderlands-pelisarjan" kolmas peli. Pelille on julkaistu muutamia lisäosia, joiden mukana on tullut muun muassa lisää pelattavia hahmoja.


title: Antti Lehtonen

text: Antti Lehtonen (s. 6. elokuuta 1993 Jyväskylä) on suomalainen jääkiekkomaalivahti, joka pelaa SM-liigajoukkue Tampereen Ilveksessä.


title: Antti Lehtonen

text: Lehtonen on Palokan Kiekon kasvatti. Hän siirtyi juniorina sittemmin Diskokseen, josta Lehtonen vaihtoi kaudeksi 2009–2010 JYPiin. Hänellä oli sekä B2-nuorten SM-sarjan torjuntaprosentti (94,7 %) että päästettyjen maalien keskiarvo (2.09). Lehtonen pelasi osan kaudestaan myös JYPin B-nuorissa voittaen kauden päätteeksi I-divisioonan hopeaa. Kaudella 2011–2012 hän pelasi pääosin seuran A-nuorissa, jossa Lehtonen pelasi yhdeksän ottelua. Hän jäi kuitenkin Eetu Laurikaisen ja Juhana Ahon varjoon ja haki pelituntumaa myös Diskoksen A-nuorten I-divisioonajoukkueesta kahden ottelun verran. Lehtonen debytoi samalla kaudella myös miesten peleissä pelattuaan yhden Mestis-ottelun JYP-Akatemiassa. Hän puki kauden aikana neljään Mestis-otteluun. Kaudella 2012–2013 Lehtonen kantoi pääosan JYPin A-nuorten torjuntavastuusta. Hän puki myös Akatemian paidan kolmeen Mestis-otteluun jääden kuitenkin ilman peliaikaa.


title: Antti Lehtonen

text: Toukokuussa 2013 Lehtonen teki Mestis-sopimuksen JYP-Akatemian kanssa. Hän lähti kauteen 2013–2014 Sami Rajaniemen aisaparina, mutta Lehtosen torjuntavastuu kuitenkin kasvoi Rajaniemen noustua jo alkukaudella JYPin SM-liigajoukkueeseen Joni Myllykosken vaihdettua maisemaa. Lehtonen pelasi kauden aikana lopulta 20 runkosarjaottelua. Hän puki myös JYPin paidan yhteen SM-liigaotteluun. Tammikuussa 2014 Lehtonen aloitti varusmiespalveluksen, joten Akatemia hankki maalilleen Dennis Saikkosen paikkaamaan hänen poissaolojaan. Lehtosen rooli jäi loppukaudella näin ollen pienemmäksi.


title: Antti Lehtonen

text: Kaudeksi 2014–2015 Lehtonen siirtyi Kajaanin Hokkiin. Hänen kautensa jäi varsin epätasaiseksi ja rikkonaiseksi loukkaantumisten vuoksi. Hokki hankki loppukaudesta maalivahtiosastolleen Timo Niemen, jolta Lehtonen kuitenkin hankki pudotuspeleissä taas ykkösmaalivahdin roolin itselleen takaisin ja torjui joukkueen kauden päätteeksi Mestis-pronssiin. Kaudella 2015–2016, 22. marraskuuta 2015 hän sai pikaisen kutsun Hokin yhteistyöseura Oulun Kärppien SM-liigajoukkueeseen, kun joukkueen molemmat maalivahdit (Iiro Tarkki ja Sami Aittokallio) olivat sivussa. Lehtonen teki samana päivänä liigadebyyttinsä ottelussa JYPiä vastaan. Hän torjui Kärppien 0–3-tappioon päättyneessä ottelussa 18 kertaa. Ari Hellgren valitsi Lehtosen ottelun Alumnien tähtien kakkostähdeksi. Viikon jälkeen hänen lainasopimuksensa jatkui toistaiseksi. Lehtonen pelasi Kärpissä kaikkiaan kolme runkosarja- ja yhden Mestarien liigan ottelun, kunnes hän palasi joulukuussa takaisin Hokkiin. Lehtonen puki tämän jälkeen Kärppien paidan vielä Mestarien liigassa, sillä Iiro Tarkki jätti joukkueen vuoden 2016 vaihteessa ja lainamaalivahti Sami Rajaniemeä ei ole nimetty joukkueen CHL-kokoonpanoon. Lehtonen voitti CHL-hopeaa. Hänen kautensa Hokissa päättyi kuitenkin leikkaushoitoa vaatineeseen ylävartalovammaan helmikuussa 2016. Lehtonen voitti kauden päätteeksi Mestis-hopeaa.


title: Antti Lehtonen

text: Lehtonen siirtyi kaudeksi 2016–2017 vuoden mittaisella sopimuksella Tampereen Ilvekseen. Hän torjui SM-liigauransa ensimmäisen nollapelin 8. joulukuuta 2016 vieraissa Kalevan Palloa vastaan. Lehtonen sai sai Ilveksen 0–4-voittoon päättyneessä ottelussa tililleen 26 torjuntaa. Jukka Oksanen valitsi hänet ottelun Alumnien tähtien ykköstähdeksi. Lehtonen nousi kauden mittaan joukkueensa pääasialliseksi vastuunkantajaksi Hannu Toivosen ohi. Hän pelasi varsinaisen tulokaskautensa aikana 33 runkosarjaottelua torjuen viisi nollapeliä sekä kymmenen playoff-ottelua torjuen kaksi nollapeliä. Tammikuussa 2017 Lehtonen teki kaksivuotisen jatkosopimuksen Ilveksen kanssa.


title: Antti Lehtonen

text: Kauteen 2017–2018 Lehtonen lähti niin ikään Ilveksen selkeänä ykkösmaalivahtina. Hänen otteensa kuitenkin ailahtelivat ja Lehtonen kärsi myös loukkaantumisista, kunnes marraskuussa 2017 Ilves vahvisti maalivahtiosastoaan Riku Heleniuksella. Kauden edetessä hän jäi lopulta selkeästi Heleniuksen varjoon.


title: Nathalie zu Sayn-Wittgenstein

text: Prinsessa Nathalie zu Sayn-Wittgenstein-Berleburg (oik. "Nathalie Xenia Margrethe Benedikte", s. 2. toukokuuta 1975 Kööpenhamina) on tanskalainen kouluratsastuksen olympiamitalisti ja Tanskan kuningasperheen jäsen. Nathalie on 176 cm pituinen ja painaa 85 kg.